text: 1Rey Nabucodonosormi qorimanta idolota ruwachirqan, chaypa sayayninmi kinsa chunka metro karqan, anchontaq kinsa metro. Chaytan Babilonia provinciapi Dura nisqa pampapi sayachirqan. 2Hinaspan rey Nabucodonosorqa waqyachimurqan suyupi kamachikuqkunata, prefectokunata, provinciapi kamachikuqkunata, yuyaychaqkunata, qolqe waqaychaqkunata, llapa juezkunata, llapa provinciapi oficialkunatawan, paypa sayarichisqan ídolo ch'allayman hamunankupaq. 3Hinaqtinmi chay llapa runakunaqa huñukamurqanku rey Nabucodonosorpa sayarichisqan idolota ch'allanapaq, chay idoloq ñawpaqenpitaq sayasharqanku. 4Willakuqtaq kunkayoqta nirqan: ¡Uyariychis, llaqtakuna, hatun suyukuna, ima rimaytaña rimaqkunapas! Reymi kamachisunkichis: 5Pututuq, qenaq, arpaq, tawtinkuq, zampoñaq, llapa tocanaq waqasqanta uyarispaykichismi qonqorikunkichis, yupaychankichis rey Nabucodonosorpa qorimanta ruwachisqan idolota. 6Pillapas mana qonqorikunqachu, manataq yupaychanqapaschu chayqa, rawrashaq horno ukhumanmi kaq rato wikch'uykusqa kanqa, nispa. 7Chaymi pututuq, qenaq, arpaq, tawtinkuq, zampoñaq, llapa tocanaq waqasqanta uyarispa, llapa llaqtakuna, hatun suyukuna, ima rimaytaña rimaqkunapas qonqorikurqanku, hinaspan rey Nabucodonosorpa sayarichisqan qorimanta ruwasqa idolota yupaycharqanku. 8Chaypachan Caldea wakin qharikunaqa rispa judío qharikunata ch'ataspa, 9rey Nabucodonosorta nirqanku: –¡Wiñaypaq reyqa kawsachun! 10Qanmi, reyniyku, kamachikurqanki pututuq, qenaq, arpaq, tawtinkuq, zampoñaq, llapa tocanaq waqasqanta uyarispa llapa runa qonqorikunanpaq, qorimanta ruwasqa idolota yupaychanankupaq. 11Kamachikullarqankitaqmi pipas mana qonqorikuqqa manataq yupaychaqqa rawrashaq horno ukhuman wikch'uykusqa kananpaq. 12Ichaqa wakin judío qharikunan mana manchakusunkikuchu, manan diosniykikunata yupaychankuchu, manataq qorimanta ruwaspa sayarichisqayki idolotapas adorankuchu, paykunatan churarqanki Babilonia provinciapi kamachikunankupaq: Sadracta, Mesacta, Abed-negotawan, nispa. 13Hinaqtinmi Nabucodonosorqa sinchi k'arak phiñasqa kamachikurqan Sadracta, Mesacta, Abed-negotawan apamunankupaq. Chaymi chay qharikunata reypa ñawpaqenman apamurqanku. 14Hinan Nabucodonosorqa paykunata tapuykurqan: –Sadrac, Mesac, Abed-nego, ¿cheqaqchu qankunaqa diosniykunata mana yupaychankichis, qorimanta ruwachisqay idolotapas mana yupaychankichis? 15Kunanqa pututuq, qenaq, arpaq, tawtinkuq, zampoñaq, llapa tocanaq waqasqanta uyarispa qonqorikuspaykichis, ruwachisqay idolota yupaychaychis. Mana chayqa, kunanpachan rawrashaq horno ukhuman wikch'uykusqa kankichis. Chhaynaqa, ¿ima diostaq qankunata kacharichisunkichisman ñoqaq atiyniymanta? nispa. 16Sadracwan Mesacwan Abed-negowantaq rey Nabucodonosorman kutichirqanku: –Manan kaymantaqa qanman kutichinaykuraqchu. 17Rawrashaq hornoman wikch'uykuwankiku chayqa, yupaychasqayku Diosniykuqa atiyniyoqmi chaymanta qespichiwanankupaq, paymi makiykimantapas qespichiwanqaku. 18Manaña qespichiwanqaku chaypas, yachay reyniyku, manan diosniykikunataqa yupaychasaqkuchu, manataqmi qorimanta ruwaspa sayarichisqayki idolomanpas qonqorikusaqkuchu, nispa. 19Hinaqtinmi Nabucodonosorqa sinchi k'arakta phiñakurqan, uyanpas kullimanraq tukurqan Sadrac, Mesac, Abed-nego contra, hinaspan kamachikurqan hornoqa parinanmantapas qanchis kutitawanraq aswanta parichinankupaq. 20Ejercitonpi allin kallpasapa wakin qharikunatataq kamachirqan Sadracta, Mesacta, Abed-negotawan t'eqespa rawrashaq hornoman wikch'uykunankupaq. 21Hinan chay qharikunaqa capantin, qoysu p'achantin, uma k'uyunantin, wakin p'achantin t'eqesqa nina rawrashaq hornoman wikch'uykusqa karqanku. 22Reyqa usqhaylla hunt'akunanpaqmi kamachikurqan, sinchita ruphachisqanku hawan nina rawray qallu Sadracta, Mesacta, Abed-negotawan wikch'uykuq runakunata rupharparirqan. 23Chay kinsantin qharikunataq rawrashaq horno ukhuman t'eqesqapacha chayarqanku. 24Hinamantataq rey Nabucodonosorqa utirayarqan, hinaspan qonqaylla sayarispa yuyaychaqnin runakunata tapurqan: –¿Manachu kinsa qharita t'eqesqatakama nina ukhuman wikch'uykurqanchis? nispa. Paykunataq kutichirqanku: –Arí, hinapunin, reyniyku, nispa. 25Reytaq nirqan: –¡Qhawariychis! Ñoqan rikushani paskasqa tawa qharikunata, nina ukhupi mana imanasqalla purishaqta, tawakaq runaqa dioskunaq churinmanmi rikch'akunpas, nispa. 26Hinaspanmi Nabucodonosorqa rawrashaq horno punkuman asuykuspa kunkayoqta waqyakurqan: –¡Sadrac, Mesac, Abed-nego, Ancha hatun Diospa kamachinkuna, lloqsimpuychis, hampuychis! nispa. Hinan kinsantinku nina ukhumanta lloqsimpurqanku. 27Chaymi suyupi kamachikuqkuna, prefectokuna, provinciapi kamachikuqkuna, reypa yuyaychaqninkunapas chay qharikunata qhawanankupaq huñukamurqanku. Ninaqa manan paykunaq cuerponta imanallasqapaschu, uma chukchankutapas manan chheqchirillasqapaschu, p'achankutapas manan qompirillasqapaschu, manan nina-ninallapas asnasqakuchu. 28Chaypachan Nabucodonosorqa kunkayoqta nirqan: –¡Yupaychasqa kachun Sadracpa, Mesacpa, Abed-negoqpa Diosnin! Paymi angelninta kachamurqan, hinaspan payman hap'ipaykukuq kamachinkunata qespichirqan. Manataq reypa kamachikusqanta hunt'arqankuchu, wañuymanpas qaraykukurqanku Diosninkumanta wak diosman manapuni qonqorikuyta yupaychayta munaspanku. 29Chaymi kamachikuni, pipas k'aminman Sadracpa, Mesacpa, Abed-negoqpas Diosninta chayqa, tawaman llik'isqa kachun, wasinpas thunisqa kachun, may llaqtamantaña, suyumantaña, rimaymantaña kachun chaypas. Manan wak diosqa kanchu kay Dios hina qespichiy atiqqa, nispa. 30Hinaspanmi reyqa Babilonia provinciapi hatuncharqan Sadracta, Mesacta, Abed-negotawan.


c: text/html

text:
Taki
Taki nisqaqa ("Kantu" nisqapas, kastilla simimanta canto) imam simiwan takisqapas, maykunapitaq waqachinawan waqachisqapas, simiwan rurasqa taki kapchiymi.
Tawantinsuyu pachapiqa takisqa harawim (rimay taki) aswan uyarichisqa simi kapchiy rikch'aq karqan.
Tawantinsuyupi taki rikch'aqkuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa Tinkikuna[llamk'apuy | pukyuta llamk'apuy]
- Qhichwa simipi Takikuna Qhichwa simi - Kastilla simi - Fransis simi
- Takikuna Qhichwa simi - Inlish simi - Kastilla simi / textos/ MP3
- Runasimipi Kristiyanu Takikuna

robotstxt: allowed

filter: keep


text:
Qhali kay
Qhali kay icha Allillakay nisqaqa runap icha uywap allin kayninmi, kusi, mana unquq kayninmi, kurkunpi, nunanpi, ayllunpi, wakinpi ima.
Runap qhali kayninqa runa hayñim. Manam ima runapas huk runap, mama llaqtap mink'achisqanpa, mink'achiqpa hipachisqachu kachun.
Qhali kayninpaqqa runa kaykunatam muchukun:
- Kurku kallpanchay: Runapqa kuyunanmi, kurkunwan allinkunatapas rurachun. Ama tiyaykullachunchu, ama ima chikichaq, maqlluqkunatapas rurachunchu.
- Mikhuy: Qhallallay wayukunata, yuyukunata, aypaq chaqallukunata riwikunatapas mikhuchun. Ch'uya yakutam upyachun. Ama yarqachunchu, ichataq ama nisyutapas mikhuchunchu. Ama nisyu misk'ikunatachu, nisyu aychatachu, ama industriyal nisqa mikhunatachu mikhuchun. Ama pitachunchu, ama machachunchu, ama nisyu hampikunata mikhuchunchu.
- Llump'ay kamay: Mayllakuchun, kirunkunata pichachun, chukchankunata ñaqch'achun. P'achankunata t'aqsachun, wasinta pichachun.
- Ch'uya muyuriq pacha: Sallqa pacha ama waqllisqa kachunchu, wayra pacha yakupas ama miyuchasqa kachunchu. Runaqa ama ruqyaywan unquchisqa kachunchu.
- Allin kawsay: Runamasikunawan, ayllukunawan allinta kawsanakuchun. Huk runakunataqa ama allquchachunchu, huk runakunataq paytapas ama allquchachunchu. Allin kawsanapaq wasinmi puñunanpas kachun. Allintapas, mana waqlliqtapas llamk'achun. Llamk'aq runapaqqa samay mit'an kachun. Wawataq mamayuq taytayuq kachun, ama sarupasqachu, ama maqaykusqachu, ama wakchachu.


text:
Nak'aq
- Nak'aq nisqaqa huk sut'ikunayuqmi; Nak'aq (sut'ichana) rikuy.
Nak'aq, anqash rimaypi Pishtaq nisqaqa saqra runas, huk runakunata sipiqsi, wirantas hurquq. Kay hinatam willakunku Antikunapi.
Chay nak'aqqa wiraquchas, qullqisapa runas, wañuchisqan indihinakunap wiranta, kurku yawrinkunata qhatuqsi.
Chay Nak'aqmanta willakuykunaqa mistip, wiraquchap indihina runata sarupayninmanta wallpama willaymi. Runakunaqa Nak'aqta chiqaptam manchakun, mistikuna llakichiptinmi, llullaptinmi, chawkaptinmi.
Illakashqa[llamk'apuy | pukyuta llamk'apuy]
Qanyan wata uqrakashqa Piyu ninqan; payqam huk awkin runa taakuq Waychuuchu ( Puwaqpanpa wamani, Anqas suyu). Puwaq chunka wata kawayta llallishana karan. Warmin, allaw upa chakwan, umanta makinta kuyutsir nin pitsak paarir apashqa; wakin niyan pishtaqkuna wañutsiyasha wiranta hipiyanpaq, kurkunta churayashqa tsaka hamananman.
Yachay p'anqakuna[llamk'apuy | pukyuta llamk'apuy]
- Dante Castro Arrasco: Nak'aq / Pishtaco. Edición bilingüe. Runasimiman t'ikraqnin: Washington Córdova Huamán. San Marcos, Lima 2010.


text: 1Dios sonqo runa Moisesmi manaraq wañukapushaspa Israel runakunata samincharqan: 2–Señor Diosqa Sinaí orqomantan hamurqan, Seirmantapachan k'anchamurqan, Parán orqomantapachan illamurqan, waranqa-waranqa akllasqankunan paywan hamurqan, paña ladonpitaq atiyniyoqkuna hamurqan. 3Señor Diosqa llaqtanta munakunmi, paypaq t'aqasqakunataqa waqaychanmi, paykunaqa ñawpaqenpin k'umuykukunku, kamachikusqankunatataq kasukunku. 4Ñoqa Moisesmi kamachikuykunata qorqani, herenciata hina Jacobpa mirayninpaq. 5Hinan Señor Diosqa Jesurunpi rey kapurqan, llaqta umallikuna huñukuqtin, Israel ayllukuna huñukuqtin, nispa. 6Rubenmantan nirqan: –¡Kawsachun Rubén! Ama tukukuchunchu, pisillaña wawankuna kaqtinpas, nispa. 7Judamantan nirqan: –Señor Diosníy, Judapa waqyakusqanta uyariy, ayllu-masinkunawan huñuykuy, kikinmi atiyninwan tupakun, qantaq awqankuna contra yanapaykuy, nispa. 8Levimantan nirqan: –Señor Diosníy, munayniyki tapuna Tumimpas Urimpas qan sonqo runaykipaqmi, paytan Masahpi wateqarqani paytan Meriba unupi probarqani. 9Paymi tayta-mamanmanta nirqan: –Manan hayk'aqpas rikurqanichu, nispa. Wawqenkunatan mana reqsirqanchu, kikin wawankunatapas manan reqsirqanchu, simiykikunata kasusqanrayku, rimanakusqaykita hunt'asqanrayku. 10Paykunan Jacobman chaninchayniykikunata yachachinqa, Israel runakunamanpas kamachikuyniykikunata yachachinqa. Altarniykipin ruphachina sacrificiokunata haywanqa, ñawpaqeykipin inciensota q'apachinqa. 11Señor Diosníy, kallpanta yapaykuy, llank'asqanta munakuywan chaskiykuy, awqankunaq wasanta p'akiy, cheqnikuqninkunapas manaña astawan hatarimunankupaq, nispa. 12Benjaminmantan nirqan: –Señor Diosmi payta munakun, chaywan mana ima llakiyoq kawsachun. Paymi p'unchay ch'isiyaq waqaychan, munakuyninwantaq p'istuykun, nispa. 13Josemantan nirqan: –Señor Dios hallp'anta saminchachun, allinnin hanaq pacha qarpawan, pachaq ukhunpi kashaq unuwan, 14intiq poqochisqan sumaq rurukunawan, sapa killa allinnin rurukunawan. 15Ñawpa orqonkuna allinta ruruchun, wiñay orqo qhatankuna sumaqta llanllachun. 16Allinnin rurukunawan hallp'an hunt'aykusqa kachun, rawrashaq t'ankarpi Rikhuriq chaykunata saminchachun. Tukuy chay saminchakuna Josepaq kachun, paymi wawqenkunaq qollanan kashan. 17Phiwi churiqa kallpasapa toro hinan, salqa toro hinan waqrasapa, llapa llaqtakunata waqraspa kay pachaq cantonkamaraq wikch'un. Chhaynan Efrainpa waranqa-waranqa mirayninqa, chhaynan Manasespa waranqa mirayninqa, nispa. 18Zabulonmanta Isacarmantawanmi nirqan: –Q'ochukuy, Zabulón, purinaykimanta, kusikuy, Isacar, karpaykikunamanta. 19Paykunan orqonkuman llaqtakunata waqyanqaku, chaypin chanin sacrificiokunata haywanqaku. Lamar-qochapi askha kaqkunawan qhapaqyanqaku, aqo-aqopi pakasqa qhapaq kayta hap'ikapunqaku, nispa. 20Gadmantan nirqan: –¡Saminchasqa kachun Diosqa! Paymi hallp'anta hatunyachirqan. Gadqa león hinan thallaykuspa suyashan, llawq'aykuntaq makinmanta umanmantawan. 21Payqa allinnin hallp'atan akllakurqan, paypaqmi umallipaq t'aqasqa hallp'a hina karqan. Paymi llaqtakunata llallirqan, Señor Diospa kamachisqanta hunt'aspa, Israelwan Señor Diospa chaninchayninta ruwaspa, nispa. 22Danmantan nirqan: –Danqa leonpa uñanmi, Basanmantapacha saltamun, nispa. 23Neftalimantan nirqan: –Señor Diosqa Neftalitan anchata qhawarin, hinan askha saminchayninwan hunt'aykun. Paymi qochata, qochaq urantawan hap'ikapunqa, nispa. 24Asermantan nirqan: –Aserqa wawqenkunamanta aswan saminchasqa kachun, wawqenkunaq ancha luylusqan kachun, olivos sach'ankunapas askhata ruruchun. 25Punku wisq'anankunapas fierromanta broncemantawanmi, tukuy kawsasqan p'unchaykunan kallpallantin kanqa, nispa. 26Jesurún, manan pipas Diosniyki hinaqa kanchu. Paymi hanaq pachapi manchana-atiyninpi purishan, yanapaqniykin phuyu patanta hamushan. 27Wiñay kawsaq Diosmi pakakunayki, wiñay atiyninmi p'istuykusunki. Awqaykitan ñawpaqeykimanta wikch'un, kamachirqasunkin: Paykunata wañuchiy, nispa. 28Ahinapin Israelqa mana ima llakiyoq kawsanqa, Jacobqa sapaqpin tiyanqa, trigoqpas vinoqpas askhallaña kasqanpi, manataq hanaq pacha qarpapas pisinqachu. 29Israel, kusisamiyoqmi kanki. ¿Pitaq qanman aypasunkiman? Kikin Señor Diosmi qespichirqasunki, paymi waqaychasunkipas yanapasunkipas, paymi llallinayki espadaqa. Awqaykikunaqa ñawpaqeykipin k'umuykukunqaku, qantaq paykunata sarunchakunki, nispa.


text: 1Chay punchawkunapim wakin runakuna Judeamanta Antioquiaman rispanku yachachiyta qallaykurqaku llapa mana judio kaq iñiqkunata: —Salvasqa kanaykichikpaqqa Moisespa kamachikusqanman hinam señalasqa kanaykichik —nispa. 2Chaymi Pablowan Bernabey paykunawan llumpayta atipanakurqaku. Hinaptinmi iñiqkuna akllarqa Pablotawan Bernabeyta Jerusalenman rispa apostolkunawan hinaspa ancianokunawan chay asuntomanta rimamunankupaq, akllarqakutaqmi paykunamanta wakin iñiqkunatapas. 3Antioquia llaqtapi kaq iñiqkunapa kachasqanmá Jerusalen llaqtaman rirqaku, ristinmi pasarqaku Fenicia lawninta hinaspa Samaria lawninta, chay lawkunapim willakurqaku mana judio kaq runakunapas Diosmanña iñikusqankuta. Hinaptinmi iñiqkunañataq llumpayta kusikuqku. 4Pablowan Bernabey Jerusalenman chayaruptinkum llapallan iñiqkuna, apostolkuna hinaspa ancianokuna allinta chaskirqaku, chaymi Pablowan Bernabeyqa paykunamanpas willarqaku paykunawan tukuy imata Diospa ruramusqanmanta. 5Ichaqa Jesucristoman iñiq wakin fariseokunam sayarispanku nirqaku: —Mana judio kaq iñiqkunapas señalasqam kananku hinaspam yachachina Moisespa kamachikuyninkunata kasukunankupaq —nispa. 6Chaymi huñunakurqaku apostolkuna, iñiqkuna hinaspa ancianokuna chay asuntomanta rimanankupaq. 7Llumpayta atipanakuptinkum Pedro sayarispan nirqa: —Wawqeykuna, yachasqaykichikpi hinam qamkunamanta Dios akllawarqa Jesucristomanta allin noticiata mana judio kaqkunamanpas willakunaypaq chaynapi paykunapas iñikunankupaq. 8Llapa runakunapa sonqon reqsiq Diosninchikmi paykunamanpas Chuya Espirituta qorqa ñoqanchikman hina, chaynapim qawachiwarqanchik paykunatapas chaskisqanta. 9Diosqa manam ñoqanchikmanpas nitaq paykunamanpas sayapakunchu aswanqa payman hapipakuptinkum sonqonkuta chuyanchaykun. 10¿Imanasqamá Diostaqa piñachichkankichik? Iñiqkunamanmi llasaq qepita churkuchkankichik ñoqanchikpapas hinaspa abuelonchikkunapapas mana apay atisqanchikta. 11Yachasqanchikman hinaqariki Señor Jesus favorecewaptillanchikmi Diosqa salvawanchik ñoqanchiktapas chaynataq paykunatapas. 12Chaynata Pedro rimaruptinmi lliw upallaruspanku Bernabeytawan Pablota uyarirqaku, paykunam willakurqaku Diospa qosqan atiywan mana judio kaqkunapipas admirakuypaq milagrokuna ruramusqankumanta. 13Paykuna willakuyta tukuruptinñataqmi Jacobo nirqa: —Wawqeykuna, uyariykuwaychik. 14Simon Pedrom willaruwanchik mana judio kaqkunatapas Dios watukuykusqanta chaynapi paykunamantapas runankunata akllaykunanpaq. 15Chaykunaqa tupanpunim Diosmanta willakuqkunapa qellqasqanwan. Bibliam nin: 16“Kaykuna pasaruptin kutimuspaymi Davidpa castanta huktawan sayarichisaq. Wasi tuñiruptin perqaq hinam huktawan rurasaq 17chaynapi wakin runakunapas hinaspa sutiywan sutichasqa mana judio kaqkunapas ñoqa Señorta maskawanankupaq. 18Ñoqa Diosmi ñawpaqmantapuni reqsichini kay rurasqaykunata.” 19—Ñoqapa piensasqayman hinaqa Diosman iñikuq mana judio kaqkunataqa amañayá iskayrayachiychikchu. 20Paykunamanqa qellqasunchik kaynatayá: “Amam mikunkichikchu taytacha-mamachakunaman ofrecesqa aychataqa, amam huchapakunkichikchu, amam mikunkichikchu yawartaqa nitaq yawarpa pasasqan aychatapas” nispa. 21Ñawpaq tiempokunamantaraqmi lliw llaqtakunapi Moisespa leynintaqa yachachinku sapa samana punchawpi judiokuna huñunakunanku wasikunapi leespanku. 22Chaynata Jacobo rimaruptinmi apostolkunawan ancianokuna hinaspa lliw iñiqkuna “allinmi” nispa paykunamanta akllarqaku Barsabaswan sutichasqanku Judasta hinaspa Silasta chaynapi Pablowan hinaspa Bernabeywan kuskata Antioquia llaqtaman kachanankupaq. Judas Barsabaswan Silasqa iñiqkunapi dirigentekunam karqaku. 23Paykunawanmi apachirqaku kayna niq cartata: Apostolkunam iñiqmasinchik ancianokunapiwan rimaykamuykiku Antioquia llaqtapi kaq, Siria lawpi kaq hinaspa Cilicia lawpi kaq mana judio kaq wawqe-panikunata. 24Yachanikum ñoqaykuwan kaqkunamanta wakin runakuna mana kamachichkaptiyku qamkunaman hamusqanta. Paykunam yachachikuyninkuwan pantachisuspaykichik iskayrayachisurqankichik: “Señalachikuychik hinaspa Moisespa kamachikusqankunata kasukuychik” nispanku. 25Chaymi lliwchayku tanteanakuruspayku akllarqaniku runakunata chaynapi kuyasqanchik Bernabeywan hinaspa Pablowan qamkunaman hamunanpaq. 26Paykunaqariki wañuytapas mana manchakuspam Señorninchik Jesucristota servinku. 27Kachamusqayku Judaswan Silasmi qamkunaman qellqamusqaykuta willasunkichik. 28Chuya Espiritupa yanapakuyninwanmi piensaruniku sasa kamachikuykunataqa qamkunaman ama qonaykupaq, kamachimuyniykuqa kaykunallatam: 29Amam mikunkichikchu taytacha-mamachakunaman ofrecesqa aychataqa, amam mikunkichikchu yawartaqa nitaq yawarpa pasasqan aychatapas, amataqmi huchapakunkichikchu. Allinpunim kaykunata kasukuptikichikqa. Qamkunañayá allinlla. 30Chay riqkunam despedikuspanku Antioquia llaqtaman pasarqaku. Chaypim llapa iñiqkunata huñuruspanku cartata qorqaku. 31Iñiqkuna leeruspankum sonqonku tiyaykuptin llumpayta kusikurqaku. 32Hinaptinmi Judaswan Silas Diosmanta willakuq kasqankurayku sumaqllataña rimaspa iñiqkunata kallpancharqaku chaynapi qaqa hina sayanankupaq. 33Chaypi unay punchawkuna karuptinkum: “Qamkunañayá allinlla” nispa iñiqkuna aviarqaku chaynapi Jerusalenmanta kachamuqkunaman kutikunankupaq. 34Silasmi ichaqa quedakurqa. 35Pablowan Bernabeypas Antioquia llaqtapim quedakurqaku hinaspam wakinkunapiwan Diospa palabranta yachachispanku Jesucristomanta allin noticiata willakurqaku. 36Llumpay unaymantam Bernabeyta Pablo nirqa: —Huktawanyá kutisun Jesucristomanta willakusqanchik llaqtakunaman chaynapi llapa iñiqkunapa imaynam kasqanta qawaykamunanchikpaq. 37Chaymi Bernabey munarqa Marcoswan sutichasqa Juanta pusanankupaq. 38Pabloñataqmi mana munarqachu Juanqa punta viajenkupi Panfilia lawmanta kutikuspa paykunawan mana risqanrayku. 39Llumpayta piñanakuspam iskayman rakinakururqaku, Bernabeymi Marcosta pusarikuspan buquepi pasarqa Chipre lawman. 40Pabloñataqmi compañaqninpaq Silasta akllaykurqa chaynapim Señorpa favorninta iñiqkuna mañaykapuptin pasakurqaku. 41Llapa iñiqkunata kallpanchastinmi rirqaku Siria lawninta hinaspa Cilicia lawninta.


text:
Mercedes Aráoz
Mercedes Rosalba Aráoz Fernández sutiyuq warmiqa (* 5 ñiqin chakra yapuy killapi 1961 watapi paqarisqa Lima llaqtapi - ) huk Piruwanu pulitiku warminam.
2006 watamanta 2009 watakama Piruwpas Qhatu wan Karu puriy ministruninmi kanqa. 2009 watamanta Piruwpas Musiku ministruninmi kanqa.
- Tayta: ; Mama: .
- Ñawpa runa: [[]]
* Wawakuna:
- Yachay wasi: Colegio (Lima).
- Alma mater: Pacífico Yachay suntur.
Qillqasqankuna[llamk'apuy | pukyuta llamk'apuy]
Suñaykuna[llamk'apuy | pukyuta llamk'apuy]
Hawa t'intikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Mercedes Aráoz.


text:
Añaki
Añaki icha Baktirya (grigu simimanta Baktήpιov, "k'aspicha", chaymanta latin simipi Bacterium) nisqakunaqa kawsaykuq huk'innaq (Procariota) nisqa ch'ulla kawsaykuq kaq kawsaqkunam. Maypipas, tukuy tiksi muyuntinpi kawsanku. Ancha ch'iñilla kaptin, ch'iñi qhawanallawan (mikruskupu nisqawan) rikunchik.
Añakikunaqa ancha achka rikch'aqkunam. Achka hinatam kawsanku. Anqas añaki nisqakuna inti wayllanku, huk añaki rikch'aqkuna ismuchiqkunam, hukkunataq unquchiqmi. Runa kurkup ch'unchulninpi ancha achka añaki kawsaspa, mikhuna uspuyninchikpi yanapanku. Hukkunamantataq unqunchikmi.
Kaymi huk unquchiq añakikunap paqarichisqan runap unquyninkuna:
- Q'icha unquy (Cholera)
- Wanthi unquy (Syphilis)
- Suq'a unquy (Tuberculosis)
- Lliqti unquy (Lepra)
- Sirk'i unquy (Bartonellosis)
- Yana wañuy (Pestis)
Kaypipas qhaway[llamk'apuy | pukyuta llamk'apuy]
- Ñawpa añaki (Archaea)
- Añaw icha Wirus (Virus)
Hawa t'inkikuna[llamk'apuy | pukyuta llamk'apuy]
- Wikispecies nisqaqa qillqasqa p'anqayuqmi kay hawa: Añaki


text: 1Kamachikuy simita yachaq wawqe-panaykuna, qankunaqa allintan yachankichis kamachikuy simiqa kawsanankamalla runata kamachisqanta. 2Casarasqa warmiqa qosan kawsanankamallan kamachikuy simiwan qosanman hukllachasqa kashan, qosan wañukapuqtinmi ichaqa chay hukllachaqnin kamachikuy simimanta kacharisqaña kapun. 3Chay hinaqa, huk warmichus qosan kawsashaqtin wak qhariyoq kanman chayqa, “wasanchaq warmi” nisqan kanqa. Qosan wañukapuqtinmi ichaqa chay kamachikuy simimantaqa kacharisqaña kapunqa, wak qosayoqña kanqa chaypas manan “wasanchaq warmi” nisqañachu kanqa. 4Ahinallataqmi qankunapas, wawqe-panaykuna, Cristoq cuerponwan hukllachasqa kaspa kamachikuy simipaq wañurqankichis, wak qosayoqña kapunaykichispaq. Wañusqanmanta kawsarimpuq Cristowan hukllachasqañan kashankichis allinta ruwaspa Diosllapaqña llank'ananchispaq. 5Sonqonchispa munasqallanman hina kawsashaqtinchisqa kamachikuy simin cuerponchista millaykunata ruwananpaq tanqarqan, chaytaqmi wañuyman aysawarqanchis. 6Kunanmi ichaqa, watawaqninchis kamachikuy simipaq wañuspa kamachikuy simimanta kacharichisqaña kapunchis, ahinapin Santo Espirituq yanapasqan mosoq kawsaypi Diosta servishanchis, manañan ñawpa qelqasqa kamachikuy simiman hinañachu servishanchis. 7Chay hinaqa, ¿imanisunchistaq? ¿Kamachikuy simiqa huchachu? ¡Manapunin imaynamantapas! Kamachikuy simi mana kaqtinqa manan hucha kasqanta yachaymanchu karqan. Manallataqmi yachaymanchu karqan imachus munapayay kasqantapas, manachus kamachikuy simi: “Aman runamasiykiq kaqninta munapayankichu”, nispa ninman karqan chayqa. 8Huchan ichaqa kamachikuy simita yuyarichiq tumpalla tukuy mana allin munapayayta sonqoypi rikch'arichirqan. Kamachikuy simi mana kaqtinqa huchaqa wañusqan. 9Ñawpaqmi ñoqaqa kamachikuy simita mana yachaspa kawsasharqani, kamachikuy simita yachaqtiymi ichaqa ñoqapi hucha kawsarirqan, hinan wañupurqani. 10Ahinapin tarirqani kawsanaypaq kaq kamachikuy simiqa wañuchiwaqniy kasqanta. 11Huchaqa kamachikuy simita yuyarichiq tumpallan q'otuwarqan, chay kikin kamachikuy simiwanmi wañuchiwarqanpas. 12Chay hinaqa, kamachikuy simiqa ch'uyapunin, sapanka kamachisqa simiqa ch'uyan, chaninmi, allinmi. 13Chayri, ¿chay allinkaqchu ñoqaq wañunaypaq kapurqan? ¡Manapunin imaynamantapas! Aswanqa huchan wañuchiwarqan, huchapuni kasqanta rikuchikunanpaq. Chay kamachikuy simiman hap'ipakuspan ñoqata wañuchiwarqan. Ahinapin kamachikuy simiqa huchaq sinchi mana allinpuni kasqanta rikuchin. 14Yachanchismi Diospa kamachikuy siminqa espiritual kasqanta, ñoqan ichaqa aycha runalla kani, huchaq kamachin kanaypaq vendesqa. 15Manan entiendenichu imatachus ruwashasqaytaqa, imatachus munasqaytaqa manan ruwanichu, aswanpas mana munasqaytan ruwani. 16Mana munasqaytachus ruwani chayqa, kamachikuy simiq allin kasqantan “allinmi” nini. 17Chay hinaqa, manan ñoqañachu chay ruwaqqa kani, aswanpas ñoqapi kashaq huchan chaytaqa ruwan. 18Ñoqaqa yachanin sonqoypa munaynillanman hina kawsaqtiyqa, ñoqapi manapuni ima allinpas kasqanta. Allinkaq ruwaytaqa maytan munani, ruwaytan ichaqa mana atinichu. 19Allinkaq ruway munasqaytaqa manan ruwanichu, aswanpas cheqnisqay mana allinkaqtan ruwani. 20Mana munasqayta ruwaspayqa manan ñoqañachu chay ruwaqqa kani, aswanpas ñoqapi kashaq huchan chaytaqa ruwan. 21Chay hinaqa, kaytan tarini: allinkaqta ruwayta munashaqtiy mana allinkaq ñoqapi kashasqanta. 22Sonqoypiqa Diospa kamachikuy siminwanmi kusikuni. 23Cuerpoypin ichaqa wak kamachikuq kasqanta reparakuni, chayqa huchan. Chay huchaqa munayniypa contranmi hatarin, hinaspan cuerpoypi kaq kamachikuqman hap'iykachiwan. 24¡Ay, ñoqa runamanta! ¿Pitaq kay wañuyman aysaqniy cuerpomanta kacharichiwanqa? 25Manan pipas, aswanqa Diosllapunin Señorninchis Jesucristowan kacharichiwan. Chaymantan Diosman graciasta qoni. Chay hinaqa, ñoqa kikiymi yuyayniywan Diospa kamachikuy siminta kasuni, aychaywantaqmi huchaq kamachikusqanta kasuni.


text:
Hatun chullunku
Hatun chullunku icha Illima, wanka limaypi Wallallu nisqaqa tukuy watantinkunapi kaq, ancha hatun chullunkum, hatun urqukunap hanka nisqa hawanpi, kinrayninkunapi kaq urqu chullunku nisqam, Antartikapi Kalalit Nunatpipas kaq chullunku suyu nisqataqmi.
Aswan urqukunata qataq, ichataq mana hunt'a suyu hina hatun kaq chullunkuqa urqu chullunku pampa nisqam (ahinataq Qillqaya Rit'ipampa).
Hatun chullunkuqa achka chiri suyukunapim. Urmamusqa achka tawqa rit'imantam achka ñit'iywan chiriypi chullunkum tukukun. Hatun chullunkuqa hatun qallu hina qhichwakunapi uraykuspa lluchk'anmi, pampanpi hatun ñit'iywan puriqllayaspa yakuyaspa, chayrayku aslla qhaquy kaptinmi.
Chullunku pachapi hatun chullunkukuna anchatas hatunyarqan, achka suyukunata chullunkuchaspa. Kunan pachataq pacha q'uñiyaptinmi, hatun chullunkukunaqa chullukuspa yakuyaspa pisiyachkanmi, huk p'unchawchá puchukaspa.
-
-
-
Islandyapi chullunku pacha.


text: 1Chay runacuna nä wichicaruptinga, Pabloga gayarun Jesusman yupachicugcunatam imanuy cawapäcunanpagsi rimapänanpag. Nä ali cawapäcunanpag rimaparcurga aywacura Macedoniapam lapalanta “Aywalärag” nircur. 2Chay Macedoniaman chrarurga, purira marcan marcanmi Jesusman yupachicugcunata Jesús ningannuy ali cawapäcunanpag rimapayar. Jinaypam chrarura Grecia ningancama. 3Chay Greciachru yachrara quima quillaran. Chaypitam Siriata aywananpag büquiman jegananpag nä cayaptin, musyarärichin Israel castacuna wanuchiy munapäcunganta. Chaymi Pabloga chraquilapa Macedoniapa cutira. 4Chay aywaptin paywan aywapäcura cay runacunam; Sópater jutiyog runam (payga cara Berea marcapitam), Pirro jutiyog runapa churin. Chaypitam aywapäcura Aristarcowan Segundo. Paycuna capäcura Tesalonicapitam, nätan Gayom Derbe marcapita, jinaman Timoteom, Tïquicom, Tröfimom Asia ninganpita. 5Chay runacunaga naupacurcaram. Jinarcurmi shuyapäcamara Troas marcachru. 6Nätan nogacunaga Pablowan mana levaduraynag tanta micuy fiesta usharuptinga, aywapäcurä Filipospitaga büquiwanmi. Chaypitaga pichga junagtam tincurärï chay naupata aywag runacunawanga Troaschru. Chaychru capäcurä ganchris junagran. 7Jinarcurmi sábadu warantin gotucapäcurä Jesús wanunganta tanta micuypa, vïnuta upyaypa yarpapäcunäpag. Chaychrümi nä warantin aywacunan captin Pabloga yachrachira Jesusman yupachicugcunata chraupi pagascama. 8Nätan goturapäcurä juc wayipa quimacag altusninchrümi. Chaychrüga achcam cara achquicuna. 9Chauraga Eutico jutiyog mözum tayayara ventänachru. Jinarcurmi Pablo mana wayrala rimayta ushaptinga, mözutaga alisca pununarun. Chaura awill awillyar punuyanganchrümi ishquirun chay goturarcayangä altuspita pampaman. Chaura sharcachipäcamunanpagga wanusham cayänag. 10Chaura Pabloga altuspita aywarcurmi wanusha mözucagman chrarurga macalicurun. Jinarcurmi “Ama manchacapäcuychu. ¡Cawayanmi!” nirun. 11Chaypita Pabloga yapay altusman jegarcurga, tantatam, vïnutam aypuräriman Jesús wanunganta yarpachracurcänäpag. Nä micucurcurga yapaymi yachrachira pacha waraycama. Chaypitaran aywacura. 12Nätan chay mözu ishquigtaga wayinta aywachipäcura cawayagtam. Lapan runacunam chaychru cagcunaga quëdarärin alisca cushishacama. 13Chaypita nogacunaga naupacurcarä büquiwanmi Asoncama. Nätan Pablom aywamura chraquilapa Asoncama. Chay Asonchru shuyapäcunäpagmi rimanacurcasha capäcurä. 14Nä Pablowan Asonchru tincurärirga, paywan aywacurcarä büquiman jegarcurmi Mitileneta. 15Chaypita aywarmi warantinga, chrarärï Quío tishgo chimpanman. Chaypita aywar warantinga chrarärï Samosmantan. Jinarcurmi Trogilioman chrarurga jamapäcurcarä. Chaypita aywar warantinga chrarärï Miletomanmi. 16Nätan büquiwan aywapäcurä Pablo chaynuypa pinsiasha captinmi. Payga Efesoman chrayta mana munarachu Asiachru mana quëdayta munarmi. Antis payga chrayta munara Jerusalenchru ‘Pentecostés’ ningan fiestapagmi. 17Chauraga chay Miletochru cayarmi, Pablo gayachimura Efesopita Jesusman yupachicug gotucagcunachru mandagcunata. 18Nä chrarärimuptinga cay niram: “Gamcuna musyarcayanquim Asiaman chrämungäpita-pacha imanuy gamcunacagchru cawangätas. 19Chaynuylam lapan junagsi gamcunawan yachrar, Munayniyog Diosta servirä mana olgotucular, nätan maymay wagarchri casha cä Israel-mayïcuna ima-aygatas lutan rurayta munapäcamaptin. 20Chaynuylam gamcunata yachrachipäcurag imatas alicagtaga, Diospag ali cawapäcunaypag. Yachrachipäcuragmi lapan runa ricaysi, nätan wayiquicunachrüsi. 21Nogaga Israel castacunatas juc castacunatas nisham cä jucha rurayanganta wanacurcur Diosman cutipäcunanpag, jinaman Munayniyog Jesucristoman yupachicurcänanpag. 22Cananga aywayä Jerusalentam Santu Espíritu aywachimaptin. Manam musyächu wacchru ima pasamänantas. 23Nätan wac Jerusalenman chraruptï, carcelman yaycunäpitam, jinaman alisca cunchunäpitam ichaga Santu Espirituga musyayächiman mayag chayag marcaman chraptïsi. 24Nätan chaynuy nimangancuna manam laquicachimanchu. Imanuysi cashag, wanursi cawarsi taytanchita servishag pay munangannuy jinaman Munayniyog Jesús nimanganta rurayta ushashag. Payga nogata nirayäman Dios cuyacug canganta pitas maytas willapacunäpagmi. 25Gamcunataga Diospa munayninchru imanuy cawapäcunaypagsi shumagmi yachrachipäcurag, nätan cananpita nä manam masta ricapapäcamanquichu. 26Chauraga shumag mayapäcamay: Cananpitaga nä gamcunapitachr imanuysi cacurcanqui, nogaga manam juchayogchu cä. 27Nogaga yachrachipäcurag Dios ningancunataga lapantam. 28Chaura cananpitaga gamcunas cuidacurcay, jinaman Jesusman lapan yupachicugcunatas cuidapäcuy. Gamcunataga paycuna cuidag, jinaman mandag capäcunaypagmi Santu Espíritu chrurararcayäshunqui, nätan paycuna raygom Munayniyog Jesuspis yawarninta jichrar wanura. 29Nä aywacuptïga fijum gamcunaman aywamunga lutan yachrachig runacuna, uyshacunata micunanpag atogcuna aymugnuysi. 30Chay casqui yachrachigcunaga gamcunalapitam yargapäcamunga. Chay yachrachigcunaga razoncagta yachrachipäcunan trucam yachrachipäcunga lutanta, Jesuspa discïpuluncuna paycunanuysi lutanta rurayar cawapäcunanpag. 31Chauraga mayag mayaglam capäcunqui, nogaga quima watantinmi pagaspas junagpas gamcunata wagaparcur wagaparcur lapaytas yachrachipäcurag. Chaura chayta yarpapäcuy. 32Chaura Jesusman yupachicug-mayïcuna, cananga Tayta Dios cachipäcushunqui, jinaman cuyapämarlanchi yanapäcug Jesuspa ali willapan ningannuy cawapäcuy. Chaynuy cawapäcurga Dioslapag cawagcuna chrasquipäcunanta gamcunas chrasquipäcunquim. 33Manam nogaga pipa golguentas, öruntas ni jacuntas charirächu, ‘Cayga nogapag cachun’ nirsi. 34Antismi gamcunaga shumag musyarcayanqui imatas rantinäpag maquïwan uryangätas, jinaman nogawan cagcunapag uryangätas. 35Chaynuypam ima-aygachrüsi yachrachipäcurag gamcunas noganuy uryapäcunaypag, jinaman mana imaynag runacunatas yanapapäcunaypag. Yarpapäcuy Munayniyog Jesús cay ninganta: ‘Alisca cushisham cayan gogcunaga chrasquiyla chrasquigcunapitaga’ ”. 36Chaynuypa nircurmi Pablo gongorpacuyur lapan chaychru cag runacunawan Diosta manacurcara. 37Chauraga lapanmi alisca wagacurcan. Jinarcurmi Pablota macalicurcur muchapäcura. 38Alisca laquisham capäcura “Manam yapayga ricapapäcamanquichu” niruptin. Chaypitam pay büquiman nä aywaptinga “Aywalärag” nipäcura lapalan.


text: 1Nogaga musyapäcunaytam munayä gamcuna raygo alisca peliangäta. Chaynuymi rurayä Laodicea marcachru cayagcunapagsi, jinaman lapan mana reguercayämagcunapagsi. 2Nogaga chaynuy peliayä gamcuna cuyanacurcänaypagmi, valorchasha capäcunaypagmi, Dios mana pitas musyachingan willapapita alisca musyagmancama muyupäcunaypagmi. Nätan Dios mana pitas musyachinganga cayan Cristom. 3Payga pacashatanuymi cayächin alisca ali yachraytas musyaytas, chaura paywan carga shumagmi tantiapäcunqui chay razoncag willapapita. Chayga mana imawansi tincuchiy atipänam. 4Cayta nircayag ima-aygatas nircayäshuptilay “Razonchri” nir casquita mana chrasquicurcänaypagmi. 5Nogaga gamcunapita caruchru cayarsi gamcunawan cayagnuymi cayä, nätan aliscam cushirayä ali cawarcayangayta, jinaman chaynuyla Cristoman yupachicurcangayta mayarur. 6Chauraga Munayniyog Cristota chrasquicurarcayarga chaynuyla paywanga cawapäcuy. 7Waranpa waranpa mas yupachicugman muyupäcuy, jinaman chay yachrachipäcungaynuy cawagman muyupäcuy, juc jachra waranpa waranpa shumag sapichacugnuysi. Chaynuytag Diostas “Alisca gracias” nicurcay. 8Chauraga cuidacurcay, pisi casqui yachrachinganwantag, yanga rimaycunawantag, runacunapa mandashancunawantag, runacunapa imas lutan ruraynincunawantag pantacarärinquiman. Chaycunaga manam Cristopitachu aywamun. 9Cristoga runa cayarsi Diospa-mayinmi cara. Chaymi payga cayan Dios quiquin. 10Chaymi Cristoga cayan lapan munayniyog angelcunapas, munayniyog Asyagcunapas mas mandagnin. Nätan gamcunataga Cristowan capäcungaypam alisca alipag Diosga ricarcayäshunqui. 11Chaura gamcunataga Cristom muyurarcayächishunqui Diospa runanman jucha ruraylapita jorgapäcushungaypa, manam Israel castacunatanuysi aychaycunachru señalacuypachu. 12Chaura nä Cristowan cawayta galayusha carcayarga gamcunaga carcayanqui Cristowan parëju enterrashanuymi juchäcuypagga, jinaman carcayanquis Jesuswan parëju cawacämushanuytan. Chaynuyga carcayanqui Jesusta cawacächimug Munayniyog Diosman yupachicusha capäcurmi. 13Gamcuna unayga capäcuray juc wanushanuymi Diospagga. Nätan chaynuyga capäcuray juchala rurag capäcurmi, jinaman mana señalächicusha capäcurmi. Nätan Diosga chaynuytam cananga nä Cristotawan parëjuta cawarcayächishunqui, lapan juchaycunata perdonarcur. 14Chaura Cristoga cruzchru wanur noganchipa contranchi isquirbisha cayagcunatam manacagman chrurasha. 15Chaynuypam Cristoga yalisha chay juchachämagninchi munayniyog Asyagtas, jinaman chay Asyagpa lutan espirituncunatas. Jinarcurmi chay yalinganta musyachisha pitas maytas. 16Chaura Diospita nä alipag ricasha carcayarga, ama chay micapäcungaypita, upyapäcungaypita, fiestata rurapäcuptin mana cäsupäcungaypita, llullu quillachru, u jamana junagchru imas rurapäcungaypita, lutan rimagcunata cäsupäcuychu. 17Chay nircayangancuna ruray unayga väliram Cristo aywamunanpita tantiachimagninchi car, nätan cananga Cristo nä aywamusha captinmi chaycunaga nä mana välinchu. 18Chauraga pantacarärichishunquiman chay Diosta servigtucugcunatag, angelcunata alawagcunatag, “Diosmi cayta ricarachiman” nigcunatag, yanga yachraytucug olgotucugcunatag. Paycuna chaynuy rurapäcun quiquin yarpaylanpitam. 19Chaymi paycunaga mandag Cristota mana cäsucurcanchu. Nätan Cristoga cuerpunnuysi cayag payman yupachicugcunataga Dios munangannuymi yanapayämanchi, waranpa waranpa wiñachignuysi ali yachragman muyunanchipag, jinaman mogo mogo tincuchishanuysi juc runanuylata cawananchipag. 20Chaura gamcunaga Cristowan nä capäcurga wanushanuymi carcayanqui chay runacunapa mandashancuna cäsucuypagga. Chauraga “Wacta u cayta ruray” nipäcushuptiquis ama rurapäcuychu chaycunataga. 21Chay runacunaga cay nipäcunmi: “Ama tupaychu chaycunata, ama micuychu caycunata, ni ama yataypischu waccunata” nipäcunmi. 22Chay mandashacunaga ushacaymanmi aywarunga, runacunala yachrachingan car. 23Razonpas chay ruraycunaga ali niragmi cayan “Wacta rurashun, u cayta rurashun” jinaman “Cuerpunchita amachäshun” nipäcungan. Nätan chaycunaga manam illacächinchu runachru chay lutan ruray munayaycunataga.


text: 1Qanchis watastaña Atalía kamachishajtin, Joiadaqa kallpachakuspa, pikunachus pachaj soldadosta kamachejkunata wajyachimorqa: Jerohampa churin Azariasta, Johananpa churin Ismaelta, Obedpa churin Azariasta, Adaíaj churin Maasiasta, Zicrijpa churin Elisafatta ima. Chaykunawantaj uj tratota ruwarqa. 2Paykunaqa Judata purimuspa, tantaykamorqanku levitasta tukuy Judá llajtasmanta, jinataj Israelmanta wasi ayllusta kamachejninkukunatapis, tukuyninkutaj Jerusalenman rerqanku. 3Chaypitaj tukuy tantakojkunaqa reywan uj tratota ruwarqanku Diospa Templompi. Joiadataj nerqa: Kaypi qankunawan reypa churin kashan. Paymin reyqa kanan tiyan, Tata Diosqa Davidpa mirayninmanta parlasqanman jina. 4Qankuna kay jinata ruwaychej: Tukuy qankuna sacerdotes, levitas ima kinsaman t'aqasqa kajtiykichej, ujnin t'aqaqa samarikuna p'unchaypi sirvinaykichej, chaykunaqa Temploj punkusninta qhawaj qhepakunkichej. 5Ujnin t'aqataj reypa kamachinan wasipi qhepanqanku, ujnin t'aqataj Cimiento nisqa punkupi kanqanku. Chaykamataj tukuy runasqa Tata Diospa Templompa patiompi kashanqanku. 6Amataj pipis Temploman yaykuchunchu, manachayqa sacerdoteswan, levitaswan serviciopi kashanku, chaykunalla. Paykunalla yaykuyta atenqanku, Tata Diospaj t'aqasqa kasqankurayku. Tukuy runastaj Tata Diospa ñawpaqempi kamachisqanta junt'anqanku. 7Levitasqa reypa muyuynimpi muyurisqata sayaykukonqanku, sapa ujpis makisninkupi armasnintin. Pillapis Temploman yaykuykojqa wañuchisqa kanqa. Rey maytapis rejtenqa, paywan khuska qhawajkuna levitas richunku, nispa kamacherqa Joiadaqa. 8Levitasqa, jinataj Judamanta runaspis sacerdote Joiadaj tukuy kamachisqanman jina ruwarqanku. Sapa uj kamachejpis soldadosninkuta kamachiyta qallarerqanku, samarikuna p'unchaypi qhawaj yaykojkuna, chaymanta llojsejkunapis, imaraykuchus sacerdote Joiadaqa mana saqesqachu ripojta mit'ankuta junt'ajkunatapis. 9Chantá Joiadaqa, pachaj soldadosta, chay kamachejkunaman jaywarqa Davidpa ruwachisqan t'ojsina lanzasninta, jatun kaj chantá juch'uy kaj jark'akuna escudosta, Diospa Templompi kasharqanku, chaykunata. 10Chaymantataj Temploj ujnin k'uchunmanta ujnin k'uchunkama, altarpa muyuynimpipis sinrullata paykunata sayaykucherqa sapa ujta lanzasniyojtakama, reyta qhawaspa waqaychanankupaj. 11Jinapi Joiadawan, churisninwan reypa churinta orqhomuspa, pilluta umanman churaykorqanku, Diospa leyninmanta uj librotataj payman jaywarqanku. Umanman aceitewan jich'aykuytawantaj, qhaparerqanku: Kawsachun reyninchejqa, nispa. 12Ataliaqa chay ch'ajwata uyarispa, runas correykachaspa, qhaparispataj reyta jatunchashajtinku, rerqa Diospa Templonman, tukuyninku tantasqa kasharqanku, chayman. 13Chaypitaj churasqanku reyta rikorqa, yaykuna chaynejpi sayantampa qayllampi sayashajta. Ladompitaj kasharqanku kamachejkuna, cornetasta waqachejkunapis. Tukuy runastaj may kusisqa cornetasta waqachisharqanku, takejkunapis tocanasninkuwankama runasta takichisharqanku jatunchana takiykunata. Chaypacha Ataliaqa p'achanta llik'ikuspa, qhaparerqa: Wasanchawanku, wasanchawanku, nispa. 14Chantá sacerdote Joiadaqa soldadosta kamachejkunata kachaspa, nerqa: Chay ukhumanta jawaman Ataliata orqhoychej, payta qhatimojtarí espadawan wañuchiychej, nispa. Chayta kamacherqa, imaraykuchus sacerdoteqa nisqa Tata Diospa Templon ukhupi ama payta wañuchinankuta. 15Paykunaqa Ataliata jap'iytawan, reypa kamachinan wasiman caballos yaykuna punkunejta jawaman orqhospa, wañurparicherqanku. 16Chantá Joiadaqa uj tratota ruwacherqa tukuy aylluta, reytawan paykuna Tata Diospa ayllun kanankupaj. 17Chaymantataj tukuyninku Baalpa yupaychana wasinman rispa, chayta phirirparimorqanku, thuñiykamorqanku, altaresninta, lantisninta ima phirispa. Baalpa sacerdoten Matantataj altarespa ñawpaqempi wañucherqanku. 18Chantá Joiadaqa watejmanta churallarqataj, Templopi imatachus sacerdotes chantá levitas ruwananku karqa, chayta, Davidqa Templopi mit'asta rak'isqanman jina, chaypi sirvinankupaj. Paykunaqa uywa wañuchisqata Tata Diosman q'olachinanku karqa, Moisespa leynimpi qhelqasqa kasqanman jina, may kusiywan takirispa, rey David kamachisqanman jina. 19Jinallatataj Tata Diospa Templonman yaykuna punkusman qhawajkunata churarqa, mana ni pi ch'ichipaj qhawasqa runa ni maynejta yaykunampaj. 20Chaymantataj wajyarqa chay soldadosta kamachejkunata, kurajkunata, llajtapi kamachejkunata, tukuynin runastapis reyta pusanankupaj Templomantapacha reypa kamachinan wasikama, jatun kaj punkunejta yaykuspa. Chantá kamachina tiyananman reytaqa tiyaykucherqanku. 21Tukuynin Judamanta kajkunataj kusikorqanku. Atalía espadawan wañuchisqa kasqanrayku chay llajtapeqa mana ima ch'ajwapis karqañachu.


text:
Kimsantin Dyus
Kimsantin Dyus nisqaqa (grigu simipi: AYίa Tpιάδa, latin simipi: Trinitas, chaymanta kastilla simipi: Trinidad) kristiyanu iñiypi kimsantin hina Dyusmi, huklla Dyus kaspapas:
- Yaya Dyusqa hanaq pachapi kamaqmi.
- Jesu Kristuqa Dyuspa churinmi. Iñiqnin runakunata huchankumanta qispichinapaq, hanaq pachapi wiñay kawsanankupaq kikinpa kawsanta Kruspi qurqan.
- Ch'uya Ispirituqa (Ispiritu Santu) iñiq runakunata pusanmi.
Dyuspa Simin Qillqa chay "Kimsantin Dyus" yuyaymantaqa manam willanchu, ichtaq huklla kutim chay kimsa dyuspa kayninkunata Yaya, Dyus, Ispiritu nisqakunata nin: Mathiyuqa qillqasqanpa puchukayninpi willan, wañusqamanta sayarisqa Jesus disipulunkunaman nin, tukuy runakunata disipulukunaman tukuchispa bawtisaychik Yayap, Churip, Ch'uya Ispiritup sutinpi, nispa (Mathiyu 28:19 ). Chayrayku kunankunapas musuq iñiqkunata Yayap, Churip, Ch'uya Ispiritup sutinpim bawtisanku.
Kristiyanu Duktrina nisqaqa kaytam nin: Astawanraq yachay, churi, kay qhapaq Dyus kristiyanukunap much'asqaykum, Dyus Yaya, Dyus Churi, Dyus Ispiritu Santu, kimsa persona kaspapas manam kimsa Dyuschu. Huk Dyusllam. Kay kimsantin persona Yaya Churi Ispiritu Santu kimsa kaspapas huk kayniyuqllam, huk Dyusllam. Kay qhapaq Dyusllam chiqanpuni Dyusqa. Manam huk huk Dyusqa kanchu. Machuykichikkunap Dyusta hina much'asqan wak'ankunaqa llulla supaymi. Manam chayqankunaqa Dyuschu. Kaytawanpas yachaytaq. Kay qhapaq Dyuspa Churin Jesu Kristu sutiyuqmi wiñay Wirhin Santa Mariyap wiksanpi runa tukurqan, paymantataq paqarimurqan.
Kimsantin Dyustaqa Kimsantin Dyus raymipim phistanku.
Pukyukuna[llamk'apuy | pukyuta llamk'apuy]
- Doctrina Christiana y catecismo para instruccion de los Indios, y de las demas personas, que han de ser enseñadas en nuestra sancta Fé. Con un confessionario, y otras cosas necessarias para los que doctrinan, que se contiene en la pagina siguiente. Compuesto por Auctoridad del Concilio Prouincial, que se celebro en la Ciudad de los Reyes, el año de 1583. Y por la misma traducida en las dos lenguas generales, de este Reyno, Quichua y Aymara.
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Kimsantin Dyus.
- Gerald Taylor: La Platica Breve de la Doctrina Christiana (1584)


text: 1Filisteokunaqa israelitakunawan maqanakunankupaj soldadokunata tantaykorqanku. Socó llajta chaynejpi tantakuspa, Judá aylloj jap'iynimpi, Efes-damim cheqanejpi jarakorqanku; chayqa kashan Socowan, Azecawan tinkuypi. 2Jinallataj Saúlwan israelitakunawan ima tantakullarqankutaj, Elá nisqa vallepitaj jarakorqanku. Chaypi filisteokunajpa contrankupi maqanakunankupaj wakichikorqanku. 3Filisteokunaqa uj orqopi kasharqanku, israelitakunataj chimpan orqopi, chawpinkupitaj uj valle karqa. 4Jinallaman filisteokuna ukhumanta uj jatunkaray runa, Goliat sutiyoj maqanakoj llojsimorqa. Chay runaqa kinsa metro jina sayayniyoj karqa. Payqa Gat llajtamanta karqa. 5Umanpi monteraqa broncemanta ruwasqa karqa, pecherampis broncellamantataj karqa. Chayqa phishqa chunka phishqayoj kilo jina pesarqa. 6Chaki t'usunta jark'anampis broncellamantataj karqa, jinallataj wasampi apaj chay lanzampis. 7Lanzampa k'aspintaj awana khiwina jinapuni karqa, puntantaj fierromanta karqa. Chaytaj sojta kilomanta astawanraj pesarqa. Paypa ñawpaqentataj jark'akunan escudota apaykachapojnin rej. 8Goliattaj sayaykuspa, israelitakunata qhaparerqa: –Imapajtaj maqanakoj sayaykamunkichejri? Noqaqa filisteo kani, qankunataj Saúlpa kamachinkunan kankichej. Qankuna ukhumanta ujta ajllaychej noqawan maqanakoj urayk'amunampaj. 9Sichus noqawan maqanakuspa atipawanqa chayqa, noqayku qankunaj wata runaykichej kasqayku. Noqachus payta atipaykusaj chayrí, qankuna noqaykoj wata runayku kankichej, nispa. 10Chanta filisteoqa nillarqataj: “Israelita soldadokuna, kunan niykichej. Noqawan maqanakunampaj, uj qharita kachamuwaychej,” nispa. 11Goliatpa nisqanta uyarispa, Saúlwan chanta tukuy israelitakunawan q'ewayarparerqanku, sinch'itataj mancharikorqanku. 12Chaypacha Judamanta Belenpi, uj runa Jesé sutiyoj tiyakorqa. Payqa Saúl kawsashajtin unayniyojña karqa. Chay runajta pusaj churinkunan tiyaporqa, ujnin kaj churintaj David karqa. 13Jesejpa kinsa churinkunanqa Saúlwan maqanakuman risqanku. Kuraj kuraj kajpata sutin Eliab karqa, sullk'ampatataj Abinadab, kinsa kajpatataj Sama sutin karqa. 14Davidtaj aswan sullk'a kaj karqa. Ajinaqa kinsantin kurajkunaqa Saúlwan risqanku. 15Davidtajrí Saúl kasharqa chayman, sapa kuti rej, kutimojtaj Belenman tatampa ovejankunata michej. 16Jatunkaray filisteorí tutamanta, tardentaj llojsimoj israelitakunata maqanakuman wajyaspa. Tawa chunka p'unchay junt'ata ajinallatapuni ruwarqa. 17Uj kuti Jeseqa churin Davidta nerqa: –Uj arroba trigo jank'ata, chunka t'antawan apariykukuspa, jarapi kashaj wawqeykikunaman usqhaysitullata aparqoy. 18Kay chunka quesotapis kamachejninkuman apallaytaj. Yachamuytaj wawqeykikuna imaynachus kashasqankuta. Chantá imallankutapis apamuwanki, allillan kashasqankuta yachanaypaj. 19Saúlwan, wawqeykikunawan, chantá tukuy israelitakunawanqa Elá nisqa vallepi filisteokunawan maqanakuspa kashanku, nispa. 20Chay q'ayantintaj Davidqa tutamanta jatarikorqa, ovejankunata wajman mink'arikuspataj rerqa, tatan Jesé mikhunata wakichisqanta apaspa. Maqanaku jaraman chayashajtintaj, soldadokuna manchayta qhaparispa maqanakunankupaj wakichikusharqanku. 21Israelitakunawan, filisteokunawanqa chimpan, chimpampi maqanakunankupaj sayaykorqanku. 22Chayaspataj Davidqa q'epinta q'epi qhawaj soldadoman saqerikuspa, usqhayta soldadokuna ukhuman yaykuykorqa, wawqenkunan imaynachus kashasqankuta tapunampaj. 23Paykunawan parlashajtintaj, Gat llajtamanta Goliat filisteokunaj chawpinkumanta llojsimorqa. Ñawpajta jina, wapulla sayaspa israelitakunata paywan maqanakunankupaj wajyarqa. Davidtaj chayta uyarerqa. 24Chay runata rikuspa, israelitakunaqa manchayta mancharikorqanku, ayqerqankutaj. 25Chantá israelitakuna nerqanku: ¿Rikunkichejchu chay llojsimoj runata? Payqa, wapulla sayaspa israelitakunajpa contrampi sayaykun. Jatun kamachejqa, pichus jaqay runata atipajman, ashkha qolqeta qonqa, ususintawan casarachenqa, chantá tukuy ayllumpis impuestota mana paganqankuchu, nispa. 26Chaypacha David qayllampi kajkunata tapurerqa: –Jaqay filisteo runata wañuchejman, ¿imatataj qonqankuri? ¿Imatataj qonqanku Israelta k'umuykachachejta chinkachejmanri? ¿Pitaj kasqa chay mana diosniyoj runa, kawsaj Diospa soldadonkunampa contrankupi sayaykunampajri? nispa. 27Paykunataj, ñawpajta imatachus nisqankuta kikillantataj nerqanku, pichus Goliatta wañuchejman jatun kamachej imatachus qonanta nisqanta. 28Davidpa kuraj kaj wawqen Eliabtajrí soldadokunawan parlasqanta uyarispa phiñarikorqa, nerqataj: –¿Imamantaj kayman jamorqankiri? Pimantaj pisi ovejakunata ch'in pampapi saqerqankiri? Noqa rejsiyki machu machu kasqaykita, sajra sonqo kasqaykitapis. Qanqa maqanakuta qhawanaykiraykulla jamunki, nispa. 29Davidtaj kuticherqa: –¿Kunan imatataj noqa ruwasqaniri? ¿Manañachu parlarikullaytapis atiyman? nispa. 30Chanta kurajninmanta ithirispa, wajkunatañataj tapurerqa. Chay soldadopis, ujkuna imatachus nisqankuta, kikillantataj nerqa. 31Davidpa parlasqanta uyarejkunaqa Saulman rispa willamorqanku, Saúltaj payta wajyacherqa. 32Chantá Davidqa Saulta nerqa: –Ama jaqay filisteoraykoqa pipis manchachikuchunchu. Noqa jaqay runawan maqanakoj risaj, nispa. 33Saúltaj Davidta nerqa: –Jaqay filisteowan maqanakoj mana riyta atiwajchu. Qanqa majt'illollaraj kanki, payrí wayna kasqanmantapacha maqanakuyman yachasqa kashan, nispa. 34Chantá David kuticherqa: –Noqa kamachiykeqa, tataypa ovejankunata michishajtiy, sichus león, chayrí onsapis ovejata jap'ispa apashaj chayqa, 35qhepanta rispa, siminmanta ovejitata qhechoj kani; noqaman phinkiykamuwajtintaj, k'akinmanta jap'ispa wañuchinaykama wajtaj kani. 36Ajinata noqaqa leontapis, jinallataj onsatapis wañucherqani. Kay mana diosniyoj filisteotapis kikillantataj ruwasaj, Tata Diospa soldadonkunaj contrankupi sayaykusqanrayku. 37Tata Diosqa leonpa siminmanta, jinataj onsaj siminmantapis qhechuwarqa; jinallatataj kay filisteoj makinmantapis qhechuwanqa, nispa. Chanta Saúl nerqa: –Riy ari, Tata Diostaj yanapasuchun, nispa. 38Chantá Saúlqa paypa maqanakunan p'achata Davidman p'achallichinankuta kamacherqa. Umanman broncemanta ruwasqa monterata churarqanku, uj unkutawan ima. 39Chanta Davidqa chumpinman uj espadata wataykukorqa. Ajina p'achallisqa kaspa, thaskiyta munarqa. Mana chayman yachasqa kasqanrayku chaypachapacha Saulta nerqa: –Kay jina p'achawan mana puriyta atinichu, mana chayman yachasqa kasqayrayku, nispa. Chanta Davidqa churasqanku p'achata lluch'ukaporqa. 40Waranta oqhariykukuspataj, wayq'omanta phishqa llosq'o rumikunata ajllakuspa, wayaqanman churaykorqa. Chanta makimpi warak'an jap'irisqa filisteowan maqanakoj rerqa. 41Jinallataj Goliatpis pisimanta pisi Davidwan maqanakoj qayllaykamullarqataj, jark'akuna escudonta apaykachapojnintaj paywan risharqa. 42Goliattajrí, David waynallaraj chanta alajitu kasqanta rikuspa, mana kajpaj qhawarqa. 43Chanta Davidta nerqa: –Noqaqa alqochu kani k'aspiwan jamunawaykipaj? nispa. Jinata niytawantaj filisteoqa diosnimpa sutimpi Davidta ñakarqa. 44Nillarqataj: –Jamuy kayman; noqaqa aychaykita suwintukunaman, jinataj aycha mikhu animalkunaman qaraykusaj, nispa. 45Davidtajrí payman kuticherqa: –Qanqa espadawan, lanzawan, juch'uy lanzawan ima jamushawanki; noqatajrí Tukuy Atiyniyoj Tata Diospa sutimpi jamushayki. Payqa Israelpa soldadokunampa Diosnin, Paypajmá qanqa sajrata rimarqanki. 46Kunampacha Tata Diosqa qanta atipayta yanapawanqa, noqataj wañuchisqayki, umaykitataj qholurparisaj. Jinataj tukuy filisteokunajpa ayankuta suwintukunaman, aycha mikhu animalkunamanwan qarasaj. Jinamanta tukuy yachanqanku Israel ukhupi Dios kasqanta. 47Kaypi tukuy tantasqa runakunapis yachallanqankutaj Tata Diosqa mana espadawanchu, nitaj lanzawanchu atipachisqanta. Kay maqanakoyqa Tata Diospatamin, Paytaj qankunata atipaykuchiwasqayku, nispa. 48Chanta filisteoqa Davidwan maqanakoj qayllaykorqa. Davidpis usqhayllata filisteowan maqanakoj phawarerqa. 49Chantá Davidqa wayaqanmanta uj rumita orqhorqa, chay rumiwan warak'aspataj, filisteoj frentempi jap'irparicherqa. Chay rumi frentempi sat'ikojtin, filisteoqa uyamanta pampaman choqakorqa. 50Ajinata Davidqa Goliatta atiparqa. Uj warak'allawan, uj rumillawan Davidqa payta wañurparicherqa. Mana espadayoj kaspari, 51Davidqa filisteoj patanman phinkiykuspa, Goliatpa espadanta orqhoytawan wañuyta tukuycharparispa, umanta qholurparerqa. Filisteokunarí sumaj maqanakoj runankuta wañusqata rikuspa, ayqerikaporqanku. 52Chaypacha Juda ayllumanta, jinataj Israel suyumanta kajkunapis qhaparispa, Gat llajtaman yaykunakama chanta Ecronman yaykuna chaynejkama filisteokunata qhatiykorqanku. Saaraimmantapacha, Gatman, chanta Ecronman rina ñan patapi filisteokunaj ayanku wijch'u wijch'ulla kasharqanku. 53Chantá israelitakunaqa filisteokunata qhatiykusqankumanta kutirimuspa, filisteokunajpa jarankupi tukuy imankuta apakaporqanku. 54Chantá Davidqa Goliatpa umanta Jerusalenman aparqa, armankunatataj David jap'ikaporqa. 55David filisteowan maqanakoj rishajtin, Saúlqa soldadokunata kamachej Abnerta tapusqa: –Abner, ¿pitaj jaqay waynaj tatanri? nispa. 56Abnertaj kutichisqa: –Jurayki kamachejniy, mana yachanichu, nispa. Jatun kamachejtaj nisqa: –Mana yachaspaqa, tapurakamuy pejpa churinchus kasqanta yachanaykipaj, nispa. 57David filisteota wañuchiytawankama chay runaj uman aysarisqa kutimushajtin, Abnerqa Davidta Saúlman pusarqa. 58Saúltaj taporqa: –Waynuchitu, pejpa churintaj kankiri? nispa. Davidtaj kuticherqa: –Belenpi tiyakoj kamachiyki Jesejpa churin kani, nispa.


text: 1“Ama nuna-masiquicunacta cäraycäliychu Dios mana cäraycälishunayquipä. 2Nuna-masiquicunacta cäraycälishayquimannümi cäraycuśhunqui. Chayman tincütatacmi licaycälishunquipis. 3“¿Imanuypatan nuna-masiquip ñawinćhu uchuy anlallanta licaypi wañupacuyalcanquiman ñawiquićhu jatun iluyqui cayaptin? 4¿Imanuypatan ‘Jay, ñawiquićhu anlayquita juluśhayqui’ niyanquiman jatun iluyqui ñawiquićhu chacalayaptin? 5¡Ishcay cära nunacuna! Ñawiquipïtalä chay iluyquita juluy. Chaynalculćha ichá juccäpa anlanta julunquiman. 6“Ñatac Diospa ima lluy ćhaniyünincunacta ama alaycäliychu allucunäman cuchicunäman. Chay allucunämi quiquiquiman ticlälälimunman. Cuchicunäñatacmi mana ćhaniyütanu jalutaculcanman. 7“Ñatac Diosta mañacuy; uśhunquim. Payta ashipäcuy; talinquim. Puirtacta tucaycuy; quićhaycun'am. 8Pipis mañacücá ćhasquinmi; ashïcá talinmi; puirtacta tucaycücätá quićhanmi. 9¿Mayanniquitan chuliquicuna tantacta mañacuśhuptiqui lumicta uycälälinquiman? 10¿Challwacta mañacuśhuptiquipis, culibrayta uycälälinquiman? 11¡Maynu juyu cayalpis chuliquicunacta allincäta uyalcaptiquichun ampá janay pachaćhu cä Taytayqui, allincäta mana uycälishunquimanchu! 12“Chaynütac-ari nuna-masiquicuna allinpa licapäcuśhunayquita munaśhayquinu paycunactapis tuquip licaycäliy. Cay nishäcá Moisespa camachicuyninwan Diospa willacünincuna isquirbishanpapis tullunmi. 13“Cay cawsayninchicćhu jatun jawca linä caminupmi alli-alli nuna liyalcan. Puncunpa yaycuyculñatacmi ichá ñacayćhu camacaycäman ćhaycälin. Aśhwanpa quićhqui puncupari yaycaycapäcuy. Chay allin cawsaycäman ćhaycachï caminuca sasa quićhqui captinmi ashlla talipäcun. 15“Chayurá cuydaculcay Diospa willacünintucul ćhämücunapïta. Shimillan'a tuqui jawca uwishpa-yupaymi. Śhun'unñatacmi ichá atü-yupay. 16Chay wayuyninpa lisishanchicnümi lisiycälinqui. ¿Imaytá caśhacunapi übacta pallachwan? ¿Ütac ćhïćhicunapi ïgusta pallachwan? 17Allin lantacunaca allincätam wayun. Mana bälï lantacunacá mana allintatacmi wayun. 18Allin lantacá manam mana allincunactá wayunmanchu. Nïtacmi mana allin lantäpis allincunactá wayunmantacchu. 19Mana allin wayuyniyücunätam cuchulcul cañanchic. 20Chayurá lantacunätanuymi wayuyninpa lisipäcunqui. 21“Manamá Diospa gubirnunman ćhaycamun'achu ‘Duyñullämi, Taytallämi am canqui’ nïcunallá, aśhwanpa janay pachäćhu cä Taytäpa munayninta luläcunämi. 22Ñatac chay cäraycunan muyuncäćhu achcam nipäman'a: ‘Duyñulláy, Taytalláy, ¿manachun ampïta willaculcälá? ¿Manachun pudirniquiwan Satanaśhpa maquinpïta caćhaycachipäculá? ¿Manachun imaymana milagrucunactapis lulapäculá ampa śhutiquićhu?’ nil. 23Nipämaptinpis: ‘¡Manam lisicchu. Ñawïpïpis chincapäcuy, mana allin cawsayniyücuna!’ nilmi nishä. 24“Cay yaćhachishäta uyalicul cäsucücunämi juc allin pinsayniyu nuna a'ap jananćhu wasinta śhalcachïcänuy cayalcan. 25Chaymi lücu tamya paćhyamuptinpis, yacu pallalcuptinpis, alli-alli waywa talcamuptinpis, mana ćhaćhachilachu a'ap jananćhu masïsu taycachisha captin. 26Ñatac cay yaćhachishäta uyalicul mana cäsucücunämi ichá luclu nuna a'up janallanćhu wasinta śhalcachïcänuy cayalcan. 27Chaymi tamyamuptin, yacuca pallalcuptin, waywaca talcamuptin lluy lluy maśhtacacülun” nin. Cay nilmi Jesus camacälun. 28Jinaptinmi uyalï llapan nunacunaca sumä licapayllaman camälälil nipäcula: 29“Sumä pudirwanmá pay yaćhachin; manam camachicuycäta yaćhachicücunanüllachu” nil.


text: 1Domingo punzha Maria Magdalenaga rira Jesusta pambashca juctuma tutamandalla chara ansa ucullaita. Juctuibi pactasha ricucpi juctu punguta tapashca rumi anchuchishca ashcara. 2Chita ricusha callpasha rira Simon Pedrotas, chi Jesus yapa llaquisha japishca runatahuas rimangahua. Ñáucanchihuacpi pactasha nira, Ñáucanchi Señorta chi pambashca juctumandaga apashcaunami, mana yachanchichu maibis paiguna churashcataga nira. 3Pedro ñucahuan llucshisha riranchi pambashca juctuta ricungahua. 4Ishcandimi pariu callpasha riuranchi, chasna agllaitami ñucaga Pedromandahuas mas sinzhita callpasha pambashca juctuma punda pactarani. 5Cumurisha ucuma ricusha Jesusta pillushca llachapa pitigunata ricurani, randi mana yaicuranichu. 6Simon Pedro huashalla pactasha yaicura ucuma, paihuas chasnallatami ricura Jesusta pillushca llachapa pitiguna chi aucunata. 7Chasnallata ricurami Jesuspa umata pillushca llachapa pitiga mana aurachu chi shuc pitigunahuan pariuga, randi shuc partillama churashca ashcara. 8Chihuasha ñucaga ñaupa juctuma pactac ashahuas huasha ucuma yaicurani. Ñáucahuas chi llachapa pitiguna chasna churashca aucunata ricusha quirirani. 9Chigamaga chara mana intindishcacharanchi Diospa shimibi quillcashca tiyactaga causaringami nishca. 10Chihuasha ishcandi huasima bulltiaranchi. 11Astahuanbas Mariaga saquirira canzhamallata pambasha juctu mayanbi huacasha. Chasna huacasha aushami cumurira juctu ucuma ricungahua. 12Chasnaibimi chi Jesuspa aichata churashcaibiga ishcai (2) angelguna tiyaucunata ricura ruyac llachapahuan churarishcaguna auta. Shucca uma partima, shucca chaqui partima tiyaririshca anaura, randi Jesuspa aichaga mana tiyarachu. 13Chi angelguna Mariata tapunaura, Imahuata huacaungui nisha. Pairandi nira, Ñáuca Señorba aichata apashcamandami huacauni, mana yachanichuya maibi paiguna churashcatahuas. 14Chasna rimashcahuasha cuti bulltiarisha, Jesus quiquinda ricura chibi auta, randi Mariaga mana asirtarachu Jesus actaga. 15Jesus paita tapura, Canga imahuata huacaungui, pitata mascangui nisha. Mariaga randi chi ruya pambata cuirac runachari an nisha yuyarishami nira, Can apashca ashaga rimahuai ñuca ricungahua maibi churashcata. 16Jesus randi nira, Maria. Chasna Jesus paihua shutita rimacpi bulltiarisha hebreo shimibi rabuni nira. (Hebreo shimibi “rabuni” nisha runa shimibi yachachic amu nin). 17Jesus paita nira, Cacharihuai, chara ñuca Yayahuan tupanacungahua mana rishcanichu. Randi cunan can risha ñuca huauquigunata rimagri, ñuca Yayaga chasnallata cangunahua Yaya man, ñuca Diosca chasnallata cangunahua Dios man nisha rimagri. 18Chasnami Maria Magdalenaga risha cuintagrira Jesus japishca runagunataga Jesusta ricushcata, chasnallata tucui Jesus rimashcagunatas cuintara. 19Chi domingo punzhallata ña tutayaushcai, Jesus japishca runagunaga shuc huasibi tandarishca anaura, israel amugunata manzhasha pungugunatahuas alita tapasha. Chasna chi tucui pungugunata tapashca agllaita, Jesus cungaimanda pai japishca runagunahua chaupi chaupibi shayarira. Cangunahuacpi cushi ganas causai achun nisha saludara. 20Casna saludashcahuasha paigunata paihua maquigunata ricuchira, paihua cushtillastas. Paigunaga chasna Señor Jesusta ricusha ashcatami cushiyanaura. 21Chihuasha Jesus cutillata paigunata nira, Cushi cangunahuan achun. Ñáuca Yaya ñucata caima cachamushcacuinta, cangunatahuas cachanimi. 22Chasna nishallami paiguna jahuaibi pucusha nira, Diospa Samaitami cangunama cuni, ña cunan japichi. 23Canguna shucpa juchagunatas perdunacpiga chi runa perdunashca saquiringa. Chasnallata canguna mana perdunacpiga, mana perdunashcachu saquiringa nira. 24Jesus punda ricurishcaibiga chi Culluru nishca japishca runa Tomasca mana paiguna pariu aurachu. 25Huashami chi shuc japishca runagunaga Tomasta ninaura, Señor Jesustami ricushcanchi nisha. Randi Tomas nira, Mana paihua maquibi quilabus juctugunata ricushaga pai sirtu causarishcata mana quirinata ushanichu, chasnallata ñuca riruta chi juctugunai mana satishaga, ñuca maquita paihua cushtillaspi mana satishaga mana quirishachu nira. 26Ñáa pusac (8) punzhahuasha Jesus japishca runagunaga cutillata chi huasibi tandarishca anaura Tomaspas paiguna pariu. Pungugunatas cuti tapashca agllaitami Jesus yaicura. Paiguna chaupi chaupibi shayarisha paigunata saludara, Cushi ganas causai cangunahuan achun nisha. 27Chihuasha nira, Ñáuca maquigunatas ricui Tomas, camba riruta caillai sati, camba maquita ñuca cushtillaspis saticshamui. Mana quiricca ama aichu, randi alita quirihuai nira. 28Tomas randi ainira, Ñáuca Señormi angui canga, ñuca Diosmi angui canga. 29Nicpi Jesus paita nira, Can ñucata ricushcahuashami quiringui Tomas. Chi ñucata mana ricushahuas quiriccunaga yapa cushi mangauna nira. 30Jesusca paita catic runaguna ñaupacpi Diospa ushaihuan pihuas mana rashcagunata mas ashcata rara. Tucui chigunaga cai libroibiga mana quillcashcachanaun. 31Randi caigunaga quillcashca manaun paiga Yaya Dios cachashca quishpichic ashcata canguna quirinauchun nisha, Diospa churi ashcatahuas. Canguna paita quirisha huiñai causaita charinguichimi.


text:
Thaksin Shinawatra
Thaksin Shinawatra, thay simipi:ทักษิณ ชินวัตร, (* 21 ñiqin anta situwa killapi 1949 watapi paqarisqa San Kamphaeng llaqtapi - ). Thaysuyu mama llaqta ruruchiq warmi, pulitiku wan Uma kamayuq.
2001 watamanta 2006 watakama ñawpaq kuti Thaysuyupa Uma kamayuqnin karqan.
Tayta: Lert Shinawatra; Mama: Yindi Ramingwong.
Ñawpaq warmi: Potjaman Damapong
Churinkuna: Panthongtae Shinawatra, Pinthontha Shinawatra y Praethongtharn Shinawatra.
Yachaywasi: Montfort College.
Alma mater: Eastern Kentucky Yachay suntur wan Mama llaqtap Houston yachay suntur.
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Thaksin Shinawatra.


text: 1¡Llapa ch'akichikuqkuna, unu ukyaq hamuychis! ¡Mana qolqeyoqkuna hamuychis! Mana qolqellawan trigota rantikuspa mikhuychis. ¡Hamuychis! Mana pagaspalla vinotapas lechetapas ukyaychis. 2¿Imanaqtintaq mana mikhunapi qolqeta tukunkichis? ¿Imanaqtintaq llank'apakusqaykichistapas mana saksachikuqpi tukunkichis? Maki uyariwaychis, chaymi allin mikhunata mikhunkichis, sumaqtapunin kawsankichis. 3Maki uyarimuwaychis, hinaspa asuykamuwaychis, uyarimuwaychis, chay hinapin kawsankichispuni. “Munakushallasqaykichispunin” nispa, Davidman prometesqayman hinan qankunawan wiñaypaq rimanakusaq. 4Ñoqan Davidta hatun suyukunata kamachinanpaq umallinanpaq churarqani, paypa kawsayninpin atiyniyta llaqtakunaman rikuchirqani. 5Qanpas mana reqsisqayki llaqtakunatan waqyamunki, hinan paykunaqa kamachiykita ruwanankupaq phawamusunkiku, ñoqa Diosniyki Señor Diosmi chayta ruwasaq, Israelpa Ch'uya Diosninmi hatunchasqayki, nispa. 6Señor Diosta maskhaychis tarinaraq kashaqtin, payta waqyakuychis qayllallapiraq kashaqtin. 7Mana chanin runaqa ñanninta saqepuchun, millay runapas yuyaykusqankunata wikch'upuchun, Señor Diosmantaq kutirikapuchun, paymi payta khuyapayanqa, Diosninchisman kutirikapuchun, payqa pampachaykuytapunin munashan. 8Señor Diosmi nin: Yuyayniykunaqa manan yuyayniykichiskuna hinachu, ruwayniykunapas manan ruwayniykichis hinachu. 9Imaynan hanaq pachaqa hallp'a pachamanta aswan hatunraq kashan, chay hinan ruwayniykunaqa qankunaqmantaqa aswan hatunraq, yuyayniykunapas qankunaqmantaqa aswan hatunraqmi. 10Imaynan hanaqmanta paramunpas rit'imunpas, manataq hanaqman kutipunchu, aswanpas hallp'ata qarpan, hinaspa chayta phutuchin wiñachin, tarpuqpaqpas muhuta ruruchin, mikhuqpaqpas mikhunata poqochin, 11chay hinan rimasqay simiyqa manan hinallachu kutimuwanqa, aswanpas imachus munasqaytan ruwanqa, hinaspan kamachisqayta llapantapuni hunt'anqa. 12Babiloniamantaqa kusisqan lloqsipunkichis, mana imanasqallan chaymanta pusasqa kankichis. Orqokunapas moqokunapas ñawpaqeykichispin takiyta qallarinqaku, campopi llapa sach'akunapas t'aqllakunqakun. 13T'ankarpa wiñanantan ciprés wiñanqa, kisaq wiñanantan arrayán wiñanqa. Kaymi wiñaypaq señal kanqa, Señor Diospa ruwasqan mana qonqasqa kananpaq, nispa.


text: 1Josué wañupusqanmanta qhepata, israeltakuna Tata Diosta tapukorqanku: –¿Mayqen ayllurajtaj ñawpajta cananeokunawan maqanakoj renqari? nispa. 2Tata Diostaj paykunaman kuticherqa: –Judá aylluraj ñawpajta maqanakoj renqa, payllamantaj chay jallp'aqa qosqa kanqa, nispa. 3Chaypacha Judá ayllumanta kajkunaqa wajyarikorqanku Simeón ayllumanta kaj wawqenkuta, ujchakuspa maqanakoj rinankupaj, Judá aylluman qosqa karqa, chay jallp'akunaman. Chaymantataj khuskallataj rinanku karqa, Simeón aylluman qosqa karqa, chay jallp'akunatapis jap'ikapunankupaj. Jinapi Simeón ayllumanta kajkunaqa Judá ayllumanta kajkunawan khuska maqanakuman rerqanku. 4Ajinamanta Judá ayllumanta kajkunaqa maqanakoj yaykorqanku cananeokunajpa jallp'akunanman, jinataj ferezeokunajpamampis, Tata Diosqa Judajpa ayllunta yanaparqa maqanakupi atipanankupaj. Bezec cheqapeqa cananeokunata chanta ferezeokunatawan chunka waranqa runakunata atiparqanku; kamachej Adonisedecpis paykunawan atipasqa karqa. 6Adonisedec ayqekojtin, paykuna qhatiykuspa jap'irparerqanku; chantá machu dedonta mut'urparerqanku iskaynin makinmanta, chakinmanta ima. 7Chaypacha Adonisedecqa nerqa: «Ñawpajtaqa noqa mut'uracherqani qanchis chunka kamachejkunaj makinkunaj machu dedonta, jinataj chakikumantapis; chay runakunataj mikhuna t'akakusqanmanta mesay urapi pallaj kanku mikhunankupaj. Kunanrí imaynatachus noqa ruwarqani, kikillantataj Tata Dios ruwawan, nispa.» Chantá Jerusalenman payta aparqanku, chaypitaj wañuporqa. 8Jerusalenta jap'ikaporqanku Judá ayllumanta kajkuna maqanakuspa; espadawan runakunanta wañurachiytawan, llajtataqa ruphaykucherqanku. 9Chaymantaqa orqo nejpi tiyakoj cananeokunawanñataj maqanakorqanku Néguev chaynejpi, jinataj chay pampakunanejpi tiyakojkunawampis. 10Ajinallatataj, Hebronpi tiyakorqanku, chay cananeokunawampis maqanakullarqankutaj. Chay llajtaj ñawpa sutenqa Quiriat-arba karqa, chaypitaj Sesaita, Ahimanta, Talmaita ima atiparqanku . 11Chaymantaqa Debir llajtapi tiyakojkunawanwan maqanakullarqankutaj; chay llajtaj ñawpa sutin Quiriat-sefer karqa. 12Chaypacha Caleb nerqa: Pichus Debir llajtata maqanakuspa atipajmanqa ususiy Acsatawan kasarachisaj, nispa 13Calebpa wawqen Quenazpa churin Otonielqa chay llajtata atiparqa. Chanta Calebqa ususin Acsatawan casaracherqa. 14Casarakusqanku p'unchayqa Otonielqa Ascata umacharqa tatanmanta astawan jallp'ata mañakunampaj. Jinapi Calebqa ususin Acsata burromanta urayk'ushajta rikuspa, taporqa: –¿Imatataj munashankiri? nispa. 15Acsataj kuticherqa: –Jallp'a qowasqaykeqa chaki jallp'a mana yakuyoj. Mañarikuyki ari yaku juturisniyoj jallp'akunatawan, nispa. Chantá Calebqa yaku juturiyoj jallp'akunatawan paykunaman qorqa wichaynejpi, jinataj uranejpipis. 16Quenita nisqa runakunaqa karqanku Moisespa suegrompa mirayninmanta kajkuna. Paykunaqa llojserqanku Judá aylluwan khuska Palmeras llajtamanta, rerqankutaj Judajpa ch'in pampannejman, Neguevpi Aradmanta aswan uranejman; chaypi Amalecitakuwan tiyakaporqanku. 17Chaypacha Judá ayllumanta kajkunaqa rerqanku Simeón ayllumanta kajkunawan, imaynatachus parlanakusqankuman jina. Sefatpi tiyakoj cananeokunata atiparqanku, chay llajtata chinkacherqanku thuñispa. Chaytataj Horma, nispa suticharqanku. 18Judá ayllumanta kajkunaqa Tata Diospa yanapayninwan wijch'orqanku orqospi tiyakojkunata; chaywampis manapuni wijch'orqankuchu chay pampakunanejpi kajkunataqa, chaypi tiyakoj runakuna fierromanta carretayoj kasqankurayku. 19Manataj jap'ikaporqankuchu Gaza llajtata, Ascalón llajtata, Ecrón llajtatawan nitaj muyuynimpi jallp'akunatawan. 20Moisés nisqanman jina, Hebronqa Calebman qosqa karqa, Calebtaj chaymanta wijch'orqa Anacpa kinsantin churinkunata. 21Jinapis Benjamín ayllumanta kajkunaqa Jerusalén llajtamanta mana wijch'orqankuchu chaypi tiyakoj jebuseokunata. Chayraykumari kunan p'unchaykama Jerusalenpi khuska jebuseokuna Benjamín ayllumanta kajkunawan tiyakushanku. 22Tata Diospa yanapayniwan José ayllumanta kajkunaqa Betelta jap'ikapoj rerqanku. 23Chay llajtaj ñawpa sutenqa K'anchay nisqa karqa. Chaykama wateqajkunata kacharqanku. 24Chay wateqajkunataj llajtamanta llojsimushaj uj runata rikuspa, nerqanku: «Sichus qan rikuchiwasqayku maynintachus llajtaman yaykunata chayqa, noqaykupis qanta khuyasqayku, nispa.» 25Jinapi chay runaqa rikuykucherqa maynintachus llajtaman yaykunata, paykunataj chay llajtapi tiyakojkunata tukuyninkuta wañuracherqanku; jinapis ñanta rikuchej chay runataqa mana wañucherqankuchu, nitaj aylluntapis. 26Chaypacha chay runaqa hititakunaj jallp'ankuman ripuspa, chaypi mosoj llajtata jataricherqa, K'anchay sutitataj churarqa; chay sutiwan rejsisqa kunankama kashan. 27Manasés ayllumanta kajkunaqa mana wijch'orqankuchu kay llajtakunapi tiyakojkunata: Bet-seanmanta, Taanacmanta, Dormanta, Ibleammanta, Meguidomanta ima, nillataj chay qayllakunapi juch'uy llajtakunamantapis. Chayrayku cananeokunaqa tiyakullarqankupuni paykunawan. 28Israelitakuna astawan kallpachakuspa, chay cananeokunataqa sinch'i ruwanaman churarqanku; chaywampis manapuni paykunata wijch'uyta aterqankuchu. 29Efraín ayllumanta kajkunapis manallataj wijch'orqankuchu Guézerpi tiyakoj cananeokunata; jinamanta cananeokunaqa paykunallawampuni tiyakorqanku. 30Zabulón ayllumanta kajkunapis manallataj wijch'orqankuchu Quitronpi, jinataj Nahalalpi tiyakoj cananeokunataqa; jinamanta cananeokunaqa chayllapipuni tiyakorqanku, sinch'i ruwanaman churasqa kaspapis. 31Aser ayllumanta kajkunapis chaypi tiyakoj cananeokunataqa manallataj wijch'orqankuchu: Acomanta, Sidonmanta, Ahlabmanta, Aczibmanta, Helbamanta, Afecmanta, Rehob llajtamanta ima. 32Chay llajtakunapi tiyakojkunata mana wijch'usqankurayku paykunawan khuska tiyakaporqanku. 33Neftalí ayllumanta kajkunapis manallataj wijch'orqankuchu Bet-semesmanta, Bet-anatmantapis, tiyakoj cananeokunataqa; chaywampis sinch'i ruwanaman paykunata churarqanku, chaypitaj paykunawan khuska tiyakorqanku. 34Amorreokunaqa Dan ayllumanta kajkunata qharqorqanku orqonejkama, manataj pampakunaman urayk'amojta saqerqankuchu. 35Jinamanta amorreokunaqa Jerespi, Aialonpi, jinataj Saalbimpi tiyakapoj qhepakaporqanku. Chaywampis Josejpa mirayninmanta kajkuna aswan atiyniyoj kaspa, amorreokunata sinch'i ruwanaman churarqanku. 36Amorreokunajpa jallp'ankoj mojonnenqa Acrabim wichaynejmantapacha Selakama karqa, aswan patakamapis rillarqapuni.


text: 1Fariseo religionniyoq runakunan yacharuranku, Jesusqa ashka discipulokunayoq kasqanta, hinallataq Bautizaq Juanmantapas aswan más ashka runakunata Jesús bautizasqanmantawan ima. 2Ichaqa manan kikin Jesuschu bautizaranqa, aswanqa paypa discipulonkunan. 3Chay fariseo runakunapa rimasqanta yacharuspanmi, Jesusqa Judea provincia lawmanta lloqsiran. Hinaspan Galilea provincia lawman kaqmanta kutiran. 4Chayman rishaspanmi, Jesusqa Samaria provincia ukhunta pasanan karan. 5Hinaspan chay Samaria provincia ukhupi Sicar nisqa llaqtaman Jesusqa chayaran. Chay llaqtaqa karan Joseyman papan Jacob herencia allpa saqetamusqan lugarpa cercanpin. 6Chaypin unu orqonankupaq Jacobpa ruwachisqan pozo karan. Hinaqtinmi chawpi p'unchaw hinaña kaqtin, Jesusqa purimusqanpi pisiparuspa, chay pozo patapi tiyayuran. 7Chaypi Jesús tiyashaqtinmi, Samaria llaqtamanta huk warmi chay pozoman unu orqoq hamuran. Chaymi Jesusqa chay warmita niran: —Pozomanta orqomusqayki unuta tomanaypaq qoykuway, nispa. 8(Chay ratopiqa, Jesuspa discipulonkunaqa manan chaypichu karanku). Paykunaqa mikhuna rantikuqmi llaqtata riranku. 9Israel nacionniyoq runakunaqa manan Samaria llaqtayoq runakunawanqa allinpichu apanakuranku, nitaqmi rimanakurankupashchu. Chaymi Samaria llaqtayoq warmiqa Jesusta tapuran: —¿Israel llaqtayoq runa kashaspaykichu, noqa Samaria llaqtayoq warmi kashaqtiy, unuta mañakuwashankí? nispa. 10Hinaqtinmi Jesusqa chay warmita niran: —Qanqa manan yachankichu imatachus Dios qoyta munasunki chaytaqa. Nitaqmi pi kasqaytapas yachankichu. Sichus yachawaq chayqa, qanmi aswan noqamanta mañakuwankiman; hinaspan noqa qoykiman kawsay qokuq unuta, nispa. 11Chaymi chay warmiqa Jesusta khaynata niran: —Señor, kay pozomanta unuta orqonaykipaqqa, manamá ni imaykipas kanchu; hinaspapas kay pozoqa nishu ukhun kashan. Chayri, ¿maymantataq qanri qowankiman chay kawsay qokuq unutarí? 12¿Qanri ñawpaq abuelonchis Jacobmantapas aswan más atiyniyoqchu kankí? Paymi kay pozotaqa saqetamuwaranku. Kay pozomantan paypas, wawankunapas, hinallataq animalninkunapas unutaqa tomaranku, nispa. 13Chaymi Jesusqa contestaran: —Pipas kay pozomanta unu tomaqqa, kaqmantan ch'akichikunqa. 14Noqapa unu qosqayta tomaqmi ichaqa, manaña ni hayk'aqpas ch'akichikunqachu. Chay unuqa pukyumanta t'oqyamuq unu hinan kanqa, runakunaman wiñay kawsayta qonanpaq, nispa. 15Chayta uyarispan chay warmiqa, Jesusta niran: —Señor, chay unutayá qoykuway, manaña ni hayk'aqpas ch'akiwananpaq, hinallataq kay pozomanpas amaña unu orqoq hamunaypaq, nispa. 16Chaymi Jesusqa chay warmita niran: —Rispayki qosaykita waqyamuy; hinaspa kutimuy, nispa. 17Hinaqtinmi chay warmiqa Jesusta niran: —Noqapa qosayqa manan kanchu, nispa. Chaymi Jesusqa chay warmita niran: —Arí, cheqaqtapunin ninki: “Manan qosayqa kanchu”, nispayki. 18Qanqa pishqa qariwanmi tiyaranki. Kunan tiyasqayki qaripas manan qosaykichu, nispa. 19Jesuspa nisqanta uyarispanmi chay warmiqa niran: —Señor, ¿qanqa Diosmanta willakuq profeta runachus kasqankí? 20Diostaqa kay moqopin ñawpaq abueloykuqa yupaycharanku. Ichaqa qankuna Israel nacionniyoq runakunan ninkichis, Jerusalén llaqtallapin Diostaqa yupaychana, nispaykichis. 21Saynata niqtinmi, Jesusqa chay warmita niran: —Creeway, chayamunqan p'unchawkuna; chay p'unchawkunapiqa manan kay moqollapichu, nitaq Jerusalén llaqtallapichu Diostaqa yupaychankichis. 22Qankuna, Samaria llaqtayoq runakunaqa manan yachankichishchu pis yupaychasqaykichista. Noqayku, Israel nacionniyoq runakunan ichaqa, pi yupaychasqaykutapas yachayku, Israel nacionniyoq runakunamanta Salvaqniykichis hamusqanrayku. 23Aswanmi tiempo chayamushanña, Diosmanta cheqaq kaqta yachaspa, Diospa Santo Espiritun yanapaqtin, tukuy sonqonkuwan Diosta yupaychanankupaq. Ichaqa Diosmi munan sayna yupaychanata. ¡Chay tiempon kunan chayaramunña! 24Diosqa Espiritun, manan cuerpoyoqchu. Chaymi payta yupaychaqkunaqa, Santo Espiritupa yanapasqan, tukuy sonqonkuwan cheqaqtapuni Diosta yupaychananku, nispa. 25Saynata Jesús niqtinmi, Samaria llaqtayoq warmiqa, Jesusta khaynata niran: —Noqaqa yachanin Diosmanta Salvawaqninchis Cristo nisqanku Mesías hamunantaqa. Pay hamuspanmi tukuy imakunamantapas cheqaqta yachachiwasunchis, nispa. 26Chaymi Jesusqa contestaspa niran: —Noqan Diosmanta Hamuq Salvadorqa kani. Kunanpunin kikinwan parlashanki, nispa. 27Hinaqtinmi chaykunata parlashaqtinku, Jesuspa discipulonkunaqa llaqta risqankumanta chayaramuranku. Hinaspan paykunaqa anchata admirakuranku, Jesusta huk warmiwan parlashaqta tarimuspanku. Ichaqa manataqmi ni mayqen discipulonpas tapuranchu: “¿Imamantataq chay warmitari tapusharankí? ¿Imamantataq chay warmiwanri parlashankí?” nispaqa. 28Hinaqtinmi chay Samaria llaqtayoq warmiqa, unu apanan p'uyñunta chaypi saqeruspa, llaqtanman kutiran. Hinaspan chay llaqtapi runakunata, khaynata niran: 29—Hakuchi; hinaspa huk runata rikumuychis. Paymi kunan nimuwan kay kawsay vidaypi tukuy ima ruwasqayta. Icha, ¿paychu Diosmanta Hamuq Salvaqninchisqa kanpas? nispa. 30Chayta uyarispankun chay llaqtapi tiyaq runakunaqa, Jesuspa kasqanman hamuranku. 31Chay llaqta runakuna hamushaqtinkutaqmi, Jesuspa discipulonkunaqa, Jesusta ruegaranku khaynata: —Yachachikuq, chikallantapas mikhuykuyá, nispanku. 32Jesusñataqmi paykunata contestaran: —Noqapa mikhunayqa kashanmi. Ichaqa manan qankunaqa chay mikhunaytaqa reqsinkichishchu, nispa. 33Chayta uyarispankun discipulonkunaqa, tapunakuranku khaynata: —Paymanri, ¿pitaq mikhunatari aparamunman karan? nispanku. 34Chaymi Jesusqa niran: —Noqapa mikhunayqa hanaq pachapi Dios Taytaypa munasqanta ruwaymi. Hinallataq tukuy kamachimuwasqanta ruwaspa cumpliymi. 35Qankunan ichaqa trigota t'akaruspaykichis ninkichis: “Tawa killamantañan erasaqku”, nispa. Kunanyá uyariwaychis kay nisqayta: Noqaman kay ashka hamuq runakunan, chakrapi eranapaq poqosqa trigo hinaña kashanku. 36Hinaqtinmi cosechaq runakunaqa, Diosmanta wiñay kawsay premionkuta chashkinqaku. Saynapin tarpuqpas hinallataq cosechaqpas, anchata kusikunqaku. 37Chaymi cheqaqpuni runakunapa rimasqankuqa: “Hukmi tarpuqqa, hukñataqmi cosecha huñuqqa”, nisqanku. 38Noqan qankunataqa mandaraykichis, mana llank'asqaykichis chakramanta cosechata huñumunaykichispaq. Hukkunan chay chakrapiqa llank'aranku; ichaqa qankunañataqmi chay llank'asqankutaqa cosechashankichis, nispa. 39Chaymi chay Samaria llaqtayoq warmiqa, willakuran khaynata: “Paymi kunan nimuwan kay kawsay vidaypi tukuy ima ruwasqayta”, nispa. Chay willakusqanta uyarispankun, chay Sicar llaqtapi tiyaq ashka runakunaqa, Jesuspi creeranku. 40Hinaqtinmi chay llaqtapi tiyaq runakunaqa, Jesuspa kasqan lugarman chayamuranku. Hinaspan Jesusta ruegakuranku paykunawan kushka qepakunanpaq. Chaymi Jesusqa paykunawan kushka ishkay p'unchaw qepakuran. 41Hinaqtinmi Jesuspa rimasqanta uyarispanku, runakunaqa aswan más ashkaraq paypi creeranku. 42Hinaspan runakunaqa chay warmita niranku: —Noqaykuqa manan qanpa willakusqallaykiwanchu creeyku. Aswanqa kikiykupunin kunan uyariyku. Hinaspapas kunanmi yachayku, payqa cheqaqtapuni kay pachapi runakunata salvananpaq hamusqanmanta, nispanku. 43Jesusqa Samaria llaqtapi ishkay p'unchaw karuspanmi, discipulonkunapiwan kushka Galilea provincia lawman kutiran. 44Chaymanqa riran, kikinpa nisqan cumplikunanpaqmi. Paymi ñawpaqtaraq khaynata niran: “Diosmanta willakuq profeta runaqa manan llaqtanpiqa allin chashkisqaqa kanmanchu”, nispa. 45Ñawpaqtaraqmi Galilea provincia lawpi tiyaq runakunaqa, Jerusalén llaqtaman rispanku, Pascua fiestapi Jesuspa tukuy ima ruwasqanta rikuranku. Chayraykun paykunaqa anchata kusikuspanku, Jesusta chashkiranku. 46Chaymantan Jesusqa Galilea provincia lawpi Caná sutiyoq llaqtaman riran. Chaypin Jesusqa ñawpaqtaraq unuta vinoman tukuchiran. Chay Caná llaqtapin rey Herodes Antipasta yanapaqnin huk autoridad runa kasharan. Chay autoridadpa wawanmi Capernaúm llaqtapiraq onqosqa kasharan. 47Chaymi chay autoridad jefeqa, Jesús Judea provincia lawmanta Galilea provincia lawman hamusqanta yacharuspa, Jesuspa kasqanman riran. Hinaspan Jesusta ruegakuran, wasinman rispa chay onqosqa wawanta sanoyachinanpaq. Chay wawanqa wañuypa patallanpiñan kasharan. 48Chaymi Jesusqa niran: —Qankunaqa manan Diospiqa creewaqchishchu, sichus hatun milagrokunata, hinallataq Diosmanta señalkunata mana rikuspaqa, nispa. 49Hinaqtinmi chay autoridad jefeqa, Jesusta kaqmanta ruegakuspa, khaynata niran: —Yachachikuq, ama hina kaychu, waway manaraq wañurushaqtinyá wasiyman hakuchi, nispa. 50Hinaqtinmi Jesusqa chay autoridad jefeta niran: —Wasiykiman kutipuy. Wawaykiqa manan wañunqachu, nispa. Chaymi chay autoridad jefeqa, Jesuspa rimasqanpi creespa, wasinman kutipuran. 51Hinaqtinmi wasinman yaqaña chay autoridad jefe chayarushaqtin, serviqnin runakuna taripamuspa niranku: —Wawaykiqa kawsashanmi, nispanku. 52Chaymi chay autoridad jefeqa, serviqnin runakunata tapuran: —¿Imay horastataq sanoyaruranrí? nispa. Hinaqtinmi paykunaqa contestaranku: —Qayninchaw chawpi p'unchaw pasariy horasta hinan fiebrenqa thañirun, nispanku. 53Chaymi chay autoridad jefeqa yuyariran chay horastapuni Jesuspa khayna nisqanta: “Wasiykiman kutipuy. Wawaykiqa manan wañunqachu”, nispa. Chayta yuyarispanmi, chay jefeqa llapallan familiantin Jesuspi creeranku. 54Kay ishkay kaq milagrotan Jesusqa Judea provincia lawmanta kutimuspa, Galilea provincia lawpi ruwaran.


text: 1Chashna chay chiknik runakuna Estebanta wañuchiykaptinkuna Saulopish rimarkan allimi wañuchinankunaka. Esteban wañuptinna Jesukristuta kreyik runakuna sukaman wakakushpa pamparkansapa. Chay diyamanta Jerusalenpi kawsak runakuna Jesukristuta kreyik runakunata chiknishpa kallarirkansapa sufrichiyta. Chayrayku paykuna manchakuywan Judea partiman Samaria partiman nitikurkansapa. Paykuna nitikushpankunapish chay alli yachachikuk runakuna mana nitikurkansapachu. 3Chaykamanka Sauloka Jesukristuta kreyik runakunata chiknishpa sukaman sufrichirkansapa. Wasin wasinpi yaykushpa ullkukunata warmikunata apirkansapa pushanankunapa karselpi wichkachik. 4Chashna Jesukristuta kreyik runakuna Jerusalenmanta nitikushpankuna maypicha chayashpankuna yachachikuksapa Jesukristu salvakuk kananta. 5Felipi nitikushpa Samaria partipi ashwan atun llaktapi chayarkan. Chaypi chayashpa Jesukristu yachakushkanta kallarirkan yachachikuyta. 6Chay llaktapi kawsak runakuna sukaman kushikushpankuna aypa milagrukunata ruraptin kawashpankuna Felipita allita uyarirkansapa. 7Felipika aypa supayadu runakunatapish alliyachirkansapa. Chay supaykuna unkuchishkan runakunamanta kaparikushpa llukshirkansapa. Chaymanta aypa mana kuyuy atipak aypa mana puriy atipak runakunata alliyachirkansapa. 8Chashna aypa unkudukunata sanuyachiptinkuna chay llaktapi kawsakkuna sukaman kushikurkansapa. 9Chay llaktapi kawsarkan suk runa Simon. Ñawpa chay Simonka ñakakushpa kawsak. Ñakakushpa aypa runakunata llullachishpa kreyichirkan sumak yachayuk kananta. 10Tukuy chay llaktapi kawsakkuna taksha atun paytaka sukaman allita uyarishpa willaksapa: “Tata Dios yanapaptin kay runaka sukaman yachaysapami.” 11Aypa watakunata chay Simonka ñakakushpa chay runakunata llullachirkansapa. Chayrayku willashkankunata sukaman manchashpankuna kasuksapa. 12Chay llaktapi Felipika yachachikurkan Tata Dios kamachikuk kananta Jesukristu salvakuk kananta. Chaypina aypa ullkukuna warmikuna yachachikunanta kreyishpankuna bawtisakurkansapa. 13Chay Simonpish Jesukristuta kreyishpa bawtisakurkan. Chashna bawtisakushpa Felipiwan tantalla purirkan. Sukaman almirarkan Felipi almirana milagrukunata ruraptin. 14Chaypina Jerusalenpi chay yachachikuk runakunaka yacharkansapa Samariapi aypa runakuna Tata Diospa rimananta kreyinankunata. Chayta yachashpankuna Pedruwan Juanta kacharkansapa ashwan allita yachachikunankunapa. 15Pedruwan Juanka Samariapi chayashpankuna Tata Diosta roygarkansapa chay mushuk kreyikukkunapish Espiritunta chaskinankunapa. 16Chay runakuna Jesuspa shutinllapira bawtisakurkansapa. Tata Diospa Espiritunka manara paykunaman shamurkanrachu. 17Chaypina Pedruwan Juan chay runakunapa umankunapi makinkunata churaptinkuna Tata Diospa Espiritunta chaskirkansapa. 18Chayta kawashpa chay Simonka Pedruta Juanta kullkita pagaranayarkan. 19Willarkansapa: —Ñukatapish yachachiwaychi atipanaynipa runakunapi makinikunata churaptini Tata Diospa Espiritunta chaskinankunapa. 20Chashna willaptinna Pedruka willarkan: —Kanka yuyanki ñukata kullkita pagarawaptiki Tata Dios yanapashunaykita. Chashna yuyaykuptiki Tata Dios sukaman kastigashunka. 21Tata Diospa ñawpakninpi mana alli yuyayuk runa kanki. Chashna yuyaykuptiki payka mana yanapashunkichu. 22Chay mana alli yuyanaykimanta wanashpa Tata Diosta roygay perdonashunaykipa. 23Ñukaka kawayki uchaykillapira kaptiki. Kunankaman ñakakushkaykita mana wanankichu. 24Chashna Pedru willaptin Simonka aynirkan: —Kankunaka Tata Diosta roygapaychi ama rimashkaykichitashina kastigawananpa. 25Chay llaktapi Juanwan Pedruka Tata Diospa rimananta allita yachachikurkansapa. Chaymanta Samaria partipi aypa llaktillukunapi Jesus yachachishkankunata yachachikuyllapi rirkansapa Jerusalenpi chayanankunakaman. 26Chaymanta Pedruwan Juan kutishkankunawasha Tata Diospa angelnin Felipita willarkan: —Rillay Jerusalenmanta Gasa rina ñanta. Chay ñanka chunlla chakidu partita rin. 27Chashna chay angel willaptinna Felipika rirkan. Chay ñanpi suk Etiopiyamanta runawan tinkunakurkan. Chay runaka Etiopiya llaktapi kamachikuk warmipa kullkinta kuydak karkan. Payka Tata Diosta kuyak rishkanwasha Jerusalenmanta llaktanman kutiykarkan. 28Kaballu aysaptin karrunpi tiyaridu riykarkan. Chashna karrunpi riykashpa ñawpa yachachikuk Isaiyaspa killkadunta leyiykarkan. 29Chaypina Tata Diospa Espiritunka Felipitaka willarkan: —Mash chay karruta ladunchay. 30Chaypina Felipi ladunchashpa uyarirkan chay ñawpa Isaiyaspa killkadunta leyiykaptin. Chaypina chay runataka tapurkan: —¿Ariya entiendinkichu kay killkadu leyiykanaykita? 31Chashna tapuptinna chay runaka aynirkan: —Mana ni pi yachachiwaptinka ¿imashnatí atipasha entiendiyta? Chaypina Felipita roygarkan karrunpi yaykushpa ladunpi tiyarinanpa. 32Chay runa Tata Diospa rimanan leyishkanka kashna riman: “Tata Diosmanta shamudu runata suk ovejatashina pusharkansapa wañuchik. Suk oveja mana nima kaparinchu millwanta tipipuptinkuna. Chashnashina Tata Diosmanta shamudu runata sufrichiptinkuna mana nima kaparirkanchu. 33Paytaka asichishpankuna pinkachirkansapa. Mana nima uchayuk kaptinpish kastigarkansapa. Wañuchishkankunarayku payta kreyikkuna mana yupaypa layata aypayankasapa.” 34Chayta leyishkanwasha chay Etiopiyamanta runaka Felipita tapurkan: —May willaway. Chay ñawpa yachachikuk runaka ¿kikinpachu killkarkan chikan runapachu? 35Chaypina Felipika chay runa leyishkan Isaiyaspa killkadunmanta yachachirkan Jesus salvakuk kananta. 36Chaypina riykashpankuna suk yakuta kawashpa chay runaka Felipita willarkan: —Mash kaway chay yakuta. ¿Manachu kay yakupika ñukata bawtisawankiman? 37Chaypina Felipika aynirkan: —Tukuy shunku Jesukristuta kreyiptikika bawtisashkayki. Chashna willaptin chay runaka aynirkan: —Ñukaka kreyini Jesus Tata Diospa wambran kananta. 38Chashna willaptin Felipika almitirkan bawtisayta. Chaypina chay runaka karrunta shayachiptin ishkantinkuna chay yakuman rirkansapa. Chaypi Felipika chay runata bawtisarkan. 39Chaymanta bawtisashkanwasha yakumanta llukshiptinkuna Tata Diospa Espiritunka Felipitaka suk partiman pusharkan. Chay runa manana Felipita kawashpapish kushikuypuru llaktanman kutirkan. 40Tata Diospa Espiritun Asoto llaktapi Felipita churarkan. Chay Asotomanta rishpa llaktan llaktanpi Jesus yachachikushkanta rirkan yachachikuypi Sesareapi chayanankaman.


text: 1Chunka tawayoj watastaña rey Ezequías kamachishajtin, Asiriamanta rey Senaqueribqa maqanakoj wicharerqa Judajpa contranta, chaypitaj tukuy jark'achasqa llajtasta jap'erqa. 2Chantá Asiriamanta reyqa uj kuraj kamachejta ashkha soldadosniyojta Laquismantapacha Jerusalenman kachaykorqa rey Ezequiaswan maqanakunampaj. Chay soldadostaj jarakorqanku patanejpi yaku qocha kantupi, t'ajsajpa jallp'anman rina ñan patapi. 3Jinapi chay kurajwan parlamoj llojserqanku kamachina wasipi mayordomo Hilciaspa churin Eliaquimwan, qhelqeri Sebnawan, Asafpa churin yuyaychaj Joawan ima. 4Chantá Asiriamanta soldadosta kamachejqa paykunata nerqa: Kayta willamuychej Ezequiasman: Asiriamanta jatun kaj reyqa kay jinata nisunki: Imapitaj qan chay jinatapuni atienekunkiri? 5Qanqa yuyanki yuyaychasusqanku, parlasusqankupis maqanakupaj sumaj kasqanta. Chay nisqaykirí qhasi manakajlla. Kunan qanqa, pipitaj atienekunki noqaj contraypi oqharikunaykipajri? 6Noqa yachani Egiptoj yanapaynimpi atienekusqaykita. Egipto nacionqa uj ch'ejtarpayasqa soqoso jina; pipis chayman atiykukojqa makinta t'ojsiykukuspa pasarparichikonqa. Chay jinamin rey Faraón paypi atienekojkunapajqa. 7Sitajchus qan niwankiman: Noqaykoqa Señorniyku Tata Diospi atienekuyku, nispa chayqa, imajtintaj chantá Diosta yupaychana altaresta, lomas patapi yupaychana cheqastawan Ezequiasllataj urmaracherqa, kamacherqataj Judá suyuta, Jerusalén llajtatawan uj altarllapi Diosta yupaychanankutari? 8Kunanqa uj tratota ruway ari Asiriamanta wiraqochi reyniywan. Noqa qoykiman iskay waranqa caballosta, sichus chay caballospi lloq'anankupaj runasta tariwaj chayqa. 9Qanqa mana atiwajchu tukuy asirio soldadosta kamachejkunamanta aswan mana kasu ruwana kajllatapis ayqechiytaqa. Qanqa qhasita suyakushanki Egipto nación carrestasta, jinallataj caballospi lloq'asqa rejkunatapis kachamusunanta. 10Chantapis, qanqa yuyankichu mana Tata Diosllawan kay llajtata chinkachej jamusqayta? Paypuni niwan kay llajtaman wicharimuspa chinkachinayta, nispa nerqa Asiriamanta chay kamachejqa. 11Chaymantaqa, Eliaquimwan, Sebnawan, Joawan ima Asiriamanta soldadosta kamachejta nerqanku: Munaykuman arameo parlaypi kay kamachisniykiman parlanawaykuta, imaraykuchus noqaykoqa arameo parlayta yachayku. Amataj Judá llajtaj parlaynin hebreopi parlawaykuchu kay perqa patapi kajkunaj uyarinankutaqa, nispa. 12Chay kamachejtajrí paykunaman kuticherqa: Kaytaqa wiraqochi reyniy mana qankunaman, nitaj wiraqochi reynillaykichejman ninaypajchu kachamuwan, manachayqa kay perqa patapi kajkunamanwan ninaypaj kachamuwan. Paykunaqa qankunawan khuska wanunkuta mikhukonqanku, jisp'aynillankutataj ujyakonqanku, nispa. 13Chantá chay kamachejqa sayaykuytawan, jatunmanta Judamanta kajkunaj parlayninkupi qhaparerqa: Uyariychej Asiriamanta jatun reypa nisqanta: 14Ama Ezequiaswanqa ch'awkiyachikuychejchu, imaraykuchus payqa mana qankunata librayta atisonqachejchu. 15Ezequiasqa nisojtiykichej: Tata Diospi atienekuna, nispa, ama payta uyariychejchu. Payqa nisonqachej: Cheqamanta Tata Dioslla jark'akuwasunchej. Kay llajtaqa mana Asiriamanta reypa makinmanqa urmanqachu, nispa. 16Qankunatajrí ama Ezequiasta kasuychejchu. Astawanqa Asiriamanta rey nisunkichej: Noqawan tratota ruwaychej, noqaman k'umuykamuychej. Chaywanqa sapa ujniykichej uva sach'asniykichejmanta, jinallataj higostapis sach'asniykichejmanta mikhunkichej; yakutapis sapa uj pujyuykichejmanta ujyankichej. 17Chayta ruwankichej noqa jamuspa pusamusunaykichejkama. Chantá noqaqa pusasqaykichej jallp'aykichejman rijch'akoj jallp'allamantaj, granowan, trigowan, uvaswan poqojman. 18Chayrayku Ezequiaswanqa ama ch'awkiyachikuychejchu. Payqa nillasonqachejpuni: Tata Dios salvallawasun, nispa. Ima naciompa diosnintaj jallp'anta librayta aterqa Asiriaj atiyninmanta? 19Maypitaj kashan Hamatpata, Arfadpatapis diosninkuri? Maypitaj kashan Sefarvaimpa diosnimpisri? Aterqachu Samariataqa Asiria reypa atiyninmanta qhechuyta? 20Mayqen naciompa diosnintaj nacionninkuta makiymanta librarqa? Imajtintaj qankunaqa yuyankichej Tata Dios Jerusalenta libranantari? nispa nerqa Asiriamanta soldadosta kamachejqa. 21Chaypi kaj runasqa chay nisqanta uyarillarqanku, manataj imatapis kuticherqankuchu, imaraykuchus paykunataqa reyninku kamachisqa ch'inlla kanankuta: Amapuni imatapis kutichinkichejchu, nispa. 22Chantá kamachina wasipi mayordomo Hilciaspa churin Eliaquim, qhelqeri Sebna, Asafpa churin yuyaychaj Joa ima p'achasninkuta llakiywan llik'irakuspa, Ezequiaspaman kachaykukorqanku, willanankupaj Asiriamanta soldadospa kamachejnin imastachus parlasqanta.


text: 1Tata Diosqa parlamuwaspa, niwarqa: 2Runaj Churin, Israelpa orqosninta qhawariy, sutiypitaj paykunaj contrampi sut'inchay kay jinata: 3Uyariychej Israelpi orqos, imatachus Tukuyta Kamachej Tata Dios nisqanta lomasman, mayusman, vallesman ima: Wañuchinaku maqanakuta qankunaman apachimusqaykichej, lantita yupaychanasniykichejtataj thuñirasaj. 4Altaresniykichejta, intiman rijch'akoj lantisniykichejtapis t'unarasaj, runasniykichejtataj lantisniykichejpa ñawpaqenkupi wañurachisaj. 5Israelitaspa ayasninkuta lantisninkoj ñawpaqenkuman churasaj, tullusniykichejtataj altaresniykichejpa muyuyninman wijch'urasaj. 6Maypichus tiyakunkichej, chay tukuynejpi llajtasqa thuñisqallataj kanqanku. Altaresniykichejqa tukuynin phirisqapuni kanqanku. Lantisniykichej, intiman rijch'akoj lantisniykichejpis phirisqa kanqanku; inciensota q'oshñichinaykichej altarespis thuñichisqallataj kanqanku; tukuy ima ruwasqasniykichejpis chinkachisqa kanqanku. 7Chay chhika runas qankuna ukhumanta wañurajta rikuspa, yachankichej Noqa Tata Dios kasqayta. 8Chaywampis Noqa saqesaj qankunamanta wakinkuna ama wañunankuta, astawanqa kawsanankuta waj nacionesman ch'eqerasqa kasqankupi. 9Chay nacionesman ayqekojkunaqa Noqamanta yuyarikuwanqanku. Yuyarikullanqankutaj imaynatachus Noqa paykunata ñak'arichisqayta Noqawan mana allinta kawsasqankurayku, lantista yupaychanankupaj Noqamanta karunchakuspa. Paykuna kikinku p'enqachikonqanku tukuy sajra ruwasqankumanta, tukuy ima khuchiriosta ruwasqankumanta ima. 10Chaypacha yachanqanku Noqa Tata Dios kasqayta, imaraykuchus mana qhasitachu chay mana allin imasta paykunaman apachimunayta nerqani. 11Tukuyta Kamachej Tata Diosqa kay jinata nin: Pechoykita takakuy, chakisniykiwantaj sapateyay. Israel aylloj millay imasta ruwasqasninmanta nanaywan qhaparqachay, imaraykuchus wañuchinaku maqanakupi, yarqhaywan, wañuchej onqoywantaj wañonqanku. 12Karupi kajkunaqa wañuchej onqoywan wañonqanku, qayllapi kajkunataj wañuchinaku maqanakupi wañonqanku. Kawsashajkunataj yarqhaywan wañuranqanku. Ajinata phiñakuyniyta paykunawan thasnukusaj. 13Maypachachus runa wañurasqasta rikonqanku lantisninku chawpipi, altarespa muyuynimpi, chantá orqos patapi, lomaspa kinraykunampi, jinallataj thansa sach'as urapi, encinas nisqa thansarara sach'as urapi, chantá maypichus tukuy lantisninkuman inciensota q'oshñicherqanku, chay tukuynejpitaj, chaypacharaj yachanqanku Noqa Tata Dios kasqaytaqa. 14Makiyta oqharisaj paykunata castiganaypaj, uray ladopi ch'in pampamanta wichaypi kaj Ribla nisqa chaykama. Maynejpichus tiyakunku, chay jallp'astaqa mancharina ch'inman tukuchisaj. Chaypacharaj yachanqanku Noqa Tata Dios kasqaytaqa.


text: 1Judá aylluq mirayninkunataq hallp'ata sorteopi chaskikurqanku, chay hallp'ataqmi urayman mast'arikurqan Edom suyu Zin ch'inneq pampawan qorpakama. 2Kachi Qocha uray patamantapachan Judá ayllu hallp'aq qorpanqa qallarirqan, 3chaymantataq qorpaqa Nina Q'ara nisqa Q'asa uranta seqarqan, Zin ch'inneq pampanta aysakuspataq Cades-barneaq uranman chayarqan. Chaymantapas Hezronninta rispa Adarkama seqarqan, chaymantataq Carcaman kutirirqan. 4Carcamantataq Asmonkama rirqan, Asmonmantataq Egipto suyu qorpa mayuman tariparqan, chay mayu patantakamataq lamar-qochaman taripapurqan. Uray ladopi Judá ayllu hallp'aq qorpantaq chaykuna karqan. 5Inti lloqsimuy lado qorpataq karqan Kachi Qocha aysakuy patantin Jordán mayuwan tinkuykama. Chay tinkuymantan wichay lado qorpaqa qallarirqan. 6Bet-hoglanta wichaspataq Bet-arabaq altonta pasarqan, chaymantataq Rubenpa churin nisqa Bohán Qaqaman chayarqan. 7Chaymantataq Llakikuy Wayq'omanta Debirman wicharqan, kutirimurqantaq Gilgal kinrayman, chay Gilgaltaq karqan wayq'o uray lado Adumín Q'asaq ñawpaqenpi. Chaymantapas qorpaqa pasarqan En-semes pukyu-pukyunta En-rogelkamaraq. 8Chaymantataq pasarqan Jebusman seqamuna uray lado qhataq Ben-hinom wayq'onta (Jerusalenmi Jebusqa karqan). Chaymantataq Hinom wayq'oq inti haykuy ladonpi orqo k'awchinta pasarqan (chay orqon Refaim wayq'oq wichay ladonpi karqan). 9Chay orqoq k'awchinmantataq Neftoa pukyuman kutirirqan, chaymantataq pasarqan Efrón orqo llaqtakunakama, chaymantataq kutirirqan Quiriat-jearim sutiyoq Baalaman. 10Baalamantataq qorpaqa kutirirqan inti haykuy ladoman Seir orqokama, chaymantataq pasarqan Jearim orqo wichay lado qhata Quesalonninta, chaymantataq uraykurqan Bet-semeskama, Timnantataq pasarqan. 11Qorpaqa aysakurqan Ecrón llaqta wichay ladopi orqo qhatanta, Sicrón ladoman kutirispataq Baala orqonta pasarqan, chaymantataq Jabneelninta lloqsispa lamar-qochaman tariparqan. 12Inti haykuy lado qorpataq lamar-qocha aysakuy patantakama karqan. Judá ayllu hallp'aq qorpankunataq chaykuna karqan, mirayninkuman hina rakisqa. 13Josuemi Señor Diospa kamachikusqanman hina Jefoneq churin Calebman Judá ayllupi hallp'ata qorqan. Chaymi payqa Hebrón nisqa Quiriat-arbata chaskirqan (Arbaqa Anacpa taytanmi karqan). 14Chay llaqtamantan Calebqa qarqorqan Anacpa miraynin Sesaita, Ahimanta, Talmaitawan. 15Chaymantataq wicharqan Debirpi tiyaqkunawan maqanakuq (Debirpa ñawpaq sutinmi Quiriat-sefer karqan). 16Nirqantaq: Kay llaqtata maqanakuspa atipaqmanmi ususiy Acsata warminpaq qopusaq, nispa. 17Hinan Calebpa wawqen Cen runaq churin Otonielqa Debir llaqtata atiparqapurqan, chaymi Calebqa ususin Acsata payman qopurqan. 18Casarakusqanku p'unchaytaq Otonielqa Acsata tanqarqan taytan Calebmanta chakrapaq hallp'ata mañakunanta. Chaymantataq warmiqa asnomanta uraykurqan, hinan taytanqa payta tapuykurqan: –¿Imatan munashanki? nispa. 19Paytaq nirqan: –Ama hinachu kay, huk qokuytawanpuni qoykuway. Ñataq qowankiña Neguevpi ch'aki pampata chayqa, qollawaytaq pukyukunatapas, nispa. Chaymi payqa altonpi uranpi pukyukunata ususinman qorqan. 20Judá aylluq mirayninkunaman hina rakisqa hallp'akunataq kaykuna karqan: 21Uray lado suyupi Edompa qorpan qaylla llaqtakuna: Cabseel, Edar, Jagur, 22Cina, Dimona, Adada, 23Cedes, Hazor, Itnán, 24Zif, Telem, Bealot, 25Hazor-hadata, Hazor nisqa Queriot, Hezrón, 26Amam, Sema, Molada, 27Hazar-gada, Hesmón, Bet-pelet, 28Hazar-sual, Beerseba, Bizotía, 29Baala, Iyim, Esem, 30Eltolad, Quesil, Horma, 31Siclag, Madmana, Sansana, 32Lebaot, Silhim, Aín, Rimonpiwan. Llapanpitaq iskay chunka isqonniyoq llaqtakuna ayllukunantin karqan. 33Shefela moqo-moqopi hap'isqanku llaqtakuna: Estaol, Zora, Asena, 34Zanoa, En-ganim, Tapúa, Enam, 35Jarmut, Adulam, Soco, Azeca, 36Saaraim, Aditaim, Gedera, Gederotaimpiwan. Llapanpitaq chunka tawayoq llaqtakuna ayllukunantin karqan. 37Hinallataq Zenán, Hadasa, Migdal-gad, 38Dileán, Mizpa, Jocteel, 39Laquis, Boscat, Eglón, 40Cabón, Lahmam, Quitlis, 41Gederot, Bet-dagón, Naama, Macedapiwan. Llapanpi chunka soqtayoq llaqtakuna ayllukunantin karqan. 42Kaqllataq Libna, Eter, Asán, 43Jifta, Asena, Nezib, 44Keila, Aczib, Maresapiwan, llapanpi isqon llaqta ayllukunantin karqan. 45Kaqllataq Ecronpas llaqtakunantin ayllukunantin, 46hinallataq llapa Asdod qaylla llaqtakuna ayllukunantin Ecronmantapacha lamar-qochakama. 47Kaqllataq Asdodpas llapa llaqtakunantin aylluntin ima, Gazapas llapa llaqtakunantin ayllukunallantintaq lamar-qocha patantakama Egipto suyu qorpa mayukamaraq karqan. 48Orqo-orqopi hap'isqanku llaqtakunataq: Samir, Jatir, Soco, 49Dana, Debir nisqa Quiriat-sana, 50Anab, Estemoa, Anim, 51Gosén, Holón, Gilopiwan, llapanpitaq chunka hukniyoq llaqtakuna ayllukunantin karqan. 52Hinallataq Arab, Duma, Esán, 53Janum, Bet-tapúa, Afeca, 54Humta, Hebrón nisqa Quiriat-arba, Siorpiwan, llapanpi isqon llaqta ayllukunantin karqan. 55Kaqllataq Maón, Carmel, Zif, Juta, 56Jezreel, Jocdeam, Zanoa, 57Caín, Gabaa, Timnapiwan, llapanpi chunka llaqta ayllukunantin karqan. 58Chaymantapas Halhul, Bet-sur, Gedor, 59Maarat, Bet-anot, Elteconpiwan, llapanpi soqta llaqta ayllukunantin karqan. 60Quiriat-jearim nisqa Quiriat-baalpas Rabapas, lliw ayllukunantin karqan. 61Ch'inneq pampapi hap'isqanku llaqtakunataq: Bet-arabá, Midín, Secaca, 62Nibsán, Kachi Llaqta, En-gadipiwan, llapanpi soqta llaqta ayllukunantin karqan. 63Jerusalenpi tiyaq Jebus runakunatataq ichaqa Judá ayllu runakunaqa mana qarqoyta atirqankuchu, chayraykun Jebus runakunaqa Judá ayllu runakunawan kuskallapuni tiyakapurqanku.